Is-sitwazzjoni tad-Drittijiet Fundamentali fl-Unjoni Ewropea - Rapport Annwali għas-snin 2018-2019 Kumitat għal-Libertajiet Ċivili, il-Ġustizzja u l-Intern Riżoluzzjoni tal-Parlament Ewropew tas-26 ta' Novembru 2020 dwar is-Sitwazzjoni tad-Drittijiet Fundamentali fl-Unjoni Ewropea - Rapport Annwali għas-snin 2018-2019 (2019/2199(INI)) Il-Parlament Ewropew, – wara li kkunsidra t-Trattat dwar l-Unjoni Ewropea (TUE) u t-Trattat dwar il-Funzjonament tal-Unjoni Ewropea (TFUE), – wara li kkunsidra l-Karta tad-Drittijiet Fundamentali tal-Unjoni Ewropea ( 'il-Karta'), – wara li kkunsidra d-Dikjarazzjoni Universali tad-Drittijiet tal-Bniedem, – wara li kkunsidra l-Konvenzjoni tan-Nazzjonijiet Uniti dwar id-Drittijiet ta' Persuni b'Diżabilità (UNCRPD), – wara li kkunsidra l-Konvenzjoni tan-Nazzjonijiet Uniti dwar id-Drittijiet tat-Tfal (CRC) – wara li kkunsidra l-Patt Internazzjonali dwar id-Drittijiet Ċivili u Politiċi (ICCPR), – wara li kkunsidra l-Aġenda 2030 tan-NU u l-Għanijiet ta' Żvilupp Sostenibbli (SDGs), – wara li kkunsidra r-referenzi magħmula fir-rapporti preċedenti dwar l-istat tad-drittijiet fundamentali fl-Unjoni Ewropea, - wara li kkunsidra l-Artikolu 20 tal-Karta, li jiddikjara li kull persuna hija ugwali quddiem il-liġi, – wara li kkunsidra l-Artikolu 21 tal-Karta, li jipprojbixxi kull tip ta' diskriminazzjoni, – wara li kkunsidra l-obbligu għall-UE li taderixxi għall-Konvenzjoni Ewropea dwar id-Drittijiet tal-Bniedem skont l-Artikolu 6(2) tat-TUE, – wara li kkunsidra d-Direttiva tal-Kunsill 2000/43/KE tad-29 ta' Ġunju 2000 li timplimenta l-prinċipju tat-trattament ugwali bejn il-persuni irrispettivament mill-oriġini tar-razza jew l-etniċità ('Direttiva dwar l-Ugwaljanza Razzjali'), – wara li kkunsidra d-Direttiva tal-Kunsill 2000/78/KE tas-27 ta' Novembru 2000 li tistabbilixxi qafas ġenerali għall-ugwaljanza fit-trattament fl-impjieg u fix-xogħol, – wara li kkunsidra d-Deċiżjoni Qafas tal-Kunsill 2008/913/ĠAI tat-28 ta' Novembru 2008 dwar il-ġlieda kontra ċerti forom u espressjonijiet ta' razziżmu u ksenofobija permezz tal-liġi kriminali, – wara li kkunsidra d-Direttiva (UE) 2019/1937 tal-Parlament Ewropew u tal-Kunsill tat-23 ta' Ottubru 2019 dwar il-protezzjoni ta' persuni li jirrapportaw dwar ksur tal-liġi tal-Unjoni, – wara li kkunsidra r-Regolament (KE) Nru 1367/2006 tal-Parlament Ewropew u tal-Kunsill tas-6 ta' Settembru 2006 dwar l-applikazzjoni għall-istituzzjonijiet u l-korpi tal-Komunità tad-dispożizzjonijiet tal-Konvenzjoni ta' Aarhus dwar l-Aċċess għall-Informazzjoni, il-Parteċipazzjoni tal-Pubbliku fit-Teħid tad-Deċiżjonijiet u l-Aċċess għall-Ġustizzja fi Kwistjonijiet Ambjentali, – wara li kkunsidra d-dibattitu tas-sessjoni plenarja tiegħu fi Strasburgu dwar azzjoni urġenti meħtieġa biex tiġi indirizzata l-problema tal-persuni mingħajr dar fl-Ewropa, li saret fit-13 ta' Jannar 2020, – wara li kkunsidra l-Prinċipju 19 tal-Pilastru Ewropew tad-Drittijiet Soċjali, li jiddikjara li "għandu jiġi provdut aċċess għall-akkomodazzjoni soċjali jew għajnuna għall-akkomodazzjoni ta' kwalità tajba għal dawk fil-bżonn", – wara li kkunsidra l-Artikolu 31 tal-Karta Soċjali Ewropea Riveduta dwar id-Dritt għall-Akkomodazzjoni, – wara li kkunsidra l-Artikolu 34(3) tal-Karta, li jafferma d-dritt għall-għajnuna soċjali u għall-akkomodazzjoni sabiex jiġu miġġielda l-esklużjoni soċjali u l-faqar, – wara li kkunsidra r-rapport tal-Kummissjoni tal-2019 dwar il-Faqar fost dawk li jaħdmu, – wara li kkunsidra r-rapport tal-FRA "Combating child poverty: an issue of fundamental rights" (Il-ġlieda kontra l-faqar fost it-tfal: kwistjoni ta' drittijiet fundamentali), – wara li kkunsidra r-Riżoluzzjoni 2280 tal-Assemblea Parlamentari tal-Kunsill tal-Ewropa, tal-11 ta' April 2019, dwar is-sitwazzjoni tal-migranti u r-rifuġjati fil-gżejjer Griegi, – wara li kkunsidra r-riżoluzzjoni leġiżlattiva tiegħu tal-4 ta' April 2019 dwar il-proposta għal regolament tal-Parlament Ewropew u tal-Kunsill dwar il-Fond Soċjali Ewropew Plus (FSE+), – wara li kkunsidra l-Artikolu 2 tal-Karta Soċjali Ewropea Riveduta dwar id-dritt għal kundizzjonijiet ġusti tax-xogħol, – wara li kkunsidra l-Artikolu 31 tal-Karta dwar kundizzjonijiet ġusti tax-xogħol, – wara li kkunsidra r-rakkomandazzjoni tal-Kunsill tad-9 ta' April 2019 dwar il-politika ekonomika taż-żona tal-euro (2019/C 136/01), – wara li kkunsidra r-riżoluzzjoni tiegħu tal-10 ta' Ottubru 2019 dwar l-impjiegi u l-politiki soċjali taż-żona tal-euro, – wara li kkunsidra l-Istrateġija tal-UE għaż-Żagħżagħ għall-2019-2027, ibbażata fuq ir-riżoluzzjoni tal-Kunsill tas-26 ta' Novembru 2018, – wara li kkunsidra d-Direttiva (UE) 2019/1152 tal-Parlament Ewropew u tal-Kunsill tal-20 ta' Ġunju 2019 dwar kundizzjonijiet tax-xogħol trasparenti u prevedibbli fl-Unjoni Ewropea, – wara li kkunsidra d-Direttiva (UE) 2019/1158 tal-Parlament Ewropew u tal-Kunsill tal-20 ta' Ġunju 2019 dwar il-bilanċ bejn ix-xogħol u l-ħajja privata għall-ġenituri u għall-persuni li jindukraw u li tħassar id-Direttiva tal-Kunsill 2010/18/UE, – wara li kkunsidra d-Direttiva 2011/36/UE tal-Parlament Ewropew u tal-Kunsill tal-5 ta' April 2011 dwar il-prevenzjoni u l-ġlieda kontra t-traffikar tal-bnedmin u l-protezzjoni tal-vittmi tiegħu, u li tissostitwixxi d-Deċiżjoni Qafas tal-Kunsill 2002/629/ĠAI, – wara li kkunsidra r-rapport mill-Kummissjoni lill-Parlament Ewropew u lill-Kunsill bit-titlu "It-tieni rapport dwar il-progress li sar fil-ġlieda kontra t-traffikar tal-bnedmin (2018) kif meħtieġ skont l-Artikolu 20 tad-Direttiva 2011/36/UE dwar il-prevenzjoni u l-ġlieda kontra t-traffikar tal-bnedmin u l-protezzjoni tal-vittmi" (COM(2018)0777), – wara li kkunsidra t-8 Rapport Ġenerali dwar l-Attivitajiet GRETA u r-rapporti GRETA dwar l-implimentazzjoni tal-Konvenzjoni tal-Kunsill tal-Ewropa dwar il-Ġlieda kontra t-Traffikar tal-Bnedmin mill-Istati Membri kollha, – wara li kkunsidra l-Komunikazzjoni tat-28 ta' Novembru 2018 mill-Kummissjoni lill-Parlament Ewropew, lill-Kunsill Ewropew, lill-Kunsill u lill-Kumitat Ekonomiku u Soċjali Ewropew, lill-Kumitat tar-Reġjuni u lill-Bank Ewropew tal-Investiment bit-titlu "Pjaneta Nadifa għal Kulħadd: Viżjoni strateġika Ewropea fit-tul għal ekonomija għanja, moderna, kompetittiva u newtrali għall-klima" (COM(2018)0773), – wara li kkunsidra l-Prinċipju 16 tal-Pilastru Ewropew tad-Drittijiet Soċjali, li jisħaq fuq id-dritt għal aċċess f'waqtu għal kura tas-saħħa affordabbli, preventiva u kurattiva ta' kwalità tajba, – wara li kkunsidra r-riżoluzzjoni tiegħu tat-12 ta' April 2016 dwar is-sitwazzjoni fil-Mediterran u l-ħtieġa ta' approċċ olistiku tal-UE għall-migrazzjoni, – wara li kkunsidra r-riżoluzzjoni tiegħu tal-5 ta' Lulju 2018 dwar linji gwida għall-Istati Membri biex jiġi evitat li l-assistenza umanitarja tiġi kriminalizzata, – wara li kkunsidra r-riżoluzzjoni tiegħu tat-3 ta' Mejju 2018 dwar il-protezzjoni tat-tfal migranti, – wara li kkunsidra r-riżoluzzjoni tal-Assemblea Parlamentari tal-Kunsill tal-Ewropa ta' Ottubru 2014 dwar l-alternattivi għad-detenzjoni tat-tfal immigranti (RES 2020), – wara li kkunsidra r-rakkomandazzjoni tal-Kummissarju għad-Drittijiet tal-Bniedem tal-Kunsill tal-Ewropa ta' Ġunju 2019 bit-titlu "Lives saved. Drittijiet protetti. Nagħlqu d-distakk ta' protezzjoni għar-rifuġjati u l-migranti fil-Mediterran); – wara li kkunsidra r-Rapport 2019 dwar id-Drittijiet Fundamentali mill-Aġenzija tal-Unjoni Ewropea għad-Drittijiet Fundamentali u l-aġġornament tiegħu ta' Ġunju 2019 tan-nota tal-FRA bit-titlu "NGO ships involved in search and rescue in the Mediterranean and criminal investigations" (Vapuri tal-NGOs involuti fit-tfittxija u s-salvataġġ fil-Mediterran u investigazzjonijiet kriminali), – wara li kkunsidra r-riżoluzzjoni tiegħu tal-5 ta' Ottubru 2017 dwar is-sistemi penitenzjarji u l-kundizzjonijiet fil-ħabsijiet, - wara li kkunsidra r-riżoluzzjoni tiegħu tal-1 ta' Ġunju 2017 dwar il-ġlieda kontra l-antisemitiżmu, - wara li kkunsidra r-riżoluzzjoni tiegħu tal-15 ta' April 2015 fil-Jum Internazzjonali tar-Rom – l-anti-Żingariżmu fl-Ewropa u r-rikonoxximent, min-naħa tal-UE, tal-jum ta' tifkira tal-ġenoċidju tar-Rom matul it-Tieni Gwerra Dinjija, – wara li kkunsidra r-riżoluzzjoni tiegħu tal-25 ta' Ottubru 2017 dwar aspetti tad-drittijiet fundamentali fl-integrazzjoni tar-Rom fl-UE: il-ġlieda kontra l-anti-Żingariżmu, - wara li kkunsidra r-riżoluzzjoni tiegħu tat-12 ta' Frar 2019 dwar il-ħtieġa li jissaħħaħ il-Qafas Strateġiku tal-UE għall-Istrateġiji Nazzjonali għall-Inklużjoni tar-Rom wara l-2020 u li tiġi intensifikata l-ġlieda kontra l-anti-Żingariżmu, - wara li kkunsidra r-riżoluzzjoni tiegħu tas-17 ta' Settembru 2020 dwar l-implimentazzjoni tal-Istrateġiji Nazzjonali għall-Integrazzjoni tar-Rom: nikkumbattu l-attitudnijiet negattivi fil-konfront ta' persuni ta' oriġini Romani fl-Ewropa, – wara li kkunsidra r-rapport tal-FRA bit-titlu "Roma women in nine EU countries" (Nisa Rom f'disa' pajjiżi tal-UE), – wara li kkunsidra r-riżoluzzjoni tiegħu tat-3 ta' Mejju 2018 dwar il-pluraliżmu tal-midja u l-libertà tal-midja fl-Unjoni Ewropea, – wara li kkunsidra r-riżoluzzjoni tiegħu tas-7 ta' Frar 2018 dwar il-protezzjoni u n-nondiskriminazzjoni fir-rigward tal-minoranzi fl-Istati Membri tal-UE, – wara li kkunsidra r-riżoluzzjoni tiegħu tas-7 ta' Lulju 2016 dwar l-implimentazzjoni tal-Konvenzjoni tan-NU dwar id-Drittijiet ta' Persuni b'Diżabilità b'riferiment partikolari għall-Osservazzjonijiet Konklużivi tal-Kumitat tan-NU dwar is-CRPD, – wara li kkunsidra r-riżoluzzjoni tal-25 ta' Ottubru 2018 dwar l-użu tad-data tal-utenti ta' Facebook minn Cambridge Analytica u l-impatt fuq il-protezzjoni tad-data, – wara li kkunsidra r-riżoluzzjoni tiegħu tal-25 ta' Ottubru 2018 dwar iż-żieda fil-vjolenza neo-Faxxista fl-Ewropa, – wara li kkunsidra r-riżoluzzjoni tiegħu tas-7 ta' Ottubru 2020 dwar l-istabbiliment ta' Mekkaniżmu tal-UE għad-Demokrazija, l-Istat tad-Dritt u d-Drittijiet Fundamentali, – wara li kkunsidra r-riżoluzzjoni leġiżlattiva tiegħu tas-17 ta' Jannar 2019 dwar il-protezzjoni tal-baġit tal-Unjoni f'każ ta' nuqqasijiet ġeneralizzati fir-rigward tal-istat tad-dritt fl-Istati Membri, – wara li kkunsidra l-Komunikazzjoni tal-Kummissjoni tas-17 ta' Lulju 2019 dwar It-tisħiħ tal-istat tad-dritt fl-Unjoni – Pjan ta' azzjoni (COM(2019)0343), - wara li kkunsidra l-komunikazzjoni tal-Kummissjoni tat-30 ta' Settembru 2020 bit-titolu "Ir-Rapport tal-2020 dwar l-Istat tad-Dritt – Is-sitwazzjoni tal-istat tad-dritt fl-Unjoni Ewropea (COM(2020)0580)) u s-27 kapitolu tal-pajjiżi li jakkumpanjawha dwar l-istat tad-dritt fl-Istati Membri (SWD(2020)0300-0326), li jindirizzaw l-impatt tal-miżuri tal-COVID-19 meħuda mill-Istati Membri fuq id-demokrazija, l-istat tad-dritt u d-drittijiet fundamentali, – wara li kkunsidra r-riżoluzzjoni tiegħu tal-14 ta' Frar 2019 dwar id-drittijiet tal-persuni intersesswali, – wara li kkunsidra r-riżoluzzjoni tiegħu tal-14 ta' Frar 2019 dwar id-dritt għal protesta paċifika u l-użu proporzjonat tal-forza, – wara li kkunsidra r-riżoluzzjoni tiegħu tas-26 ta' Marzu 2019 dwar id-drittijiet fundamentali tal-persuni ta' dixxendenza Afrikana fl-Ewropa, – wara li kkunsidra r-riżoluzzjoni tiegħu tal-14 ta' Novembru 2019 dwar il-kriminalizzazzjoni tal-edukazzjoni sesswali fil-Polonja, – wara li kkunsidra r-riżoluzzjoni tiegħu tas-26 ta' Novembru 2019 dwar id-drittijiet tat-tfal fl-okkażjoni tat-30 anniversarju tal-Konvenzjoni dwar id-Drittijiet tat-Tfal, – wara li kkunsidra r-riżoluzzjoni tiegħu tat-13 ta' Frar 2019 dwar ir-rigressjoni attwali tad-drittijiet tan-nisa u tal-ugwaljanza bejn is-sessi fl-UE, – wara li kkunsidra r-Rakkomandazzjoni tal-Kummissjoni (UE) 2018/951 dwar standards għall-korpi għall-ugwaljanza, – wara li kkunsidra r-Rapport Annwali 2018 tal-Kummissjoni dwar il-Lista ta' azzjonijiet sabiex isir progress fl-ugwaljanza tal-LGBTI, – wara li kkunsidra r-riżoluzzjoni tiegħu tat-18 ta' Diċembru 2019 dwar diskriminazzjoni pubblika u diskors ta' mibegħda kontra persuni LGBTI, inklużi ż-żoni mingħajr LGBTI, – wara li kkunsidra r-riżoluzzjoni tiegħu tat-30 ta' Mejju 2018 dwar l-implimentazzjoni tad-Direttiva 2012/29/UE li tistabbilixxi standards minimi fir-rigward tad-drittijiet, l-appoġġ u l-protezzjoni tal-vittmi tal-kriminalità, – wara li kkunsidra r-riżoluzzjoni tiegħu tas-16 ta' Jannar 2020 dwar is-seduti ta' smigħ li għaddejjin bħalissa skont l-Artikolu 7(1) tat-TUE fir-rigward tal-Polonja u l-Ungerija, – wara li kkunsidra s-sentenza tal-Qorti Ewropea tad-Drittijiet tal-Bniedem (QEDB) tad-19 ta' Diċembru 2017 fil-Kawża A.R. u L.R. v l-Iżvizzera (22338/15), li affermat li edukazzjoni komprensiva dwar is-sesswalità għandha l-għanijiet leġittimi ta' protezzjoni tas-saħħa pubblika, ta' protezzjoni tat-tfal kontra vjolenza sesswali, u li tħejjihom għar-realtajiet soċjali, għaldaqstant, ma rrikonoxxietx obbligu min-naħa tal-Istati Membri sabiex jippermettu lill-ġenituri joħorġu lit-tfal tagħhom minn din l-edukazzjoni, – wara li kkunsidra s-sentenza tal-QEDB fil-Kawża Sh.D u oħrajn v il-Greċja, l-Awstrija, il-Kroazja, l-Ungerija, il-Maċedonja ta' Fuq, is-Serbja u s-Slovenja li tafferma li l-vulnerabbiltà estrema tat-tfal għandu jkollha prevalenza fuq l-istatus irregolari b'miżuri meħtieġa adottati għall-protezzjoni tagħhom, u li l-awtoritajiet kisru l-Artikolu 5 billi awtomatikament applikaw ir-reġim ta' kustodja protettiva mingħajr ma kkunsidraw ebda alternattiva għad-detenzjoni jew ir-rekwiżit skont id-dritt tal-UE li jevitaw d-detenzjoni tat-tfal, – wara li kkunsidra r-riżoluzzjoni tal-Assemblea Parlamentari tal-Kunsill tal-Ewropa tat-3 ta' Ottubru 2019 dwar il-vjolenza ostetrika u ġinekoloġika (RES 2306) u r-rapport relatat tal-Kumitat dwar l-Ugwaljanza u n-Nondiskriminazzjoni tal-Kunsill tal-Ewropa tat-12 ta' Settembru 2019, li fih l-Assemblea tistieden lill-Istati Membri tal-Kunsill tal-Ewropa jiġġieldu kontra l-vjolenza ġinekoloġika u ostetrika u tagħti rakkomandazzjoni dwar kif dan għandu jsir, - wara li kkunsidra d-Dokument dwar Kwistjoni bit-titlu "Women's sexual and reproductive health and rights in Europe" (Is-saħħa u d-drittijiet sesswali u riproduttivi tan-nisa fl-Ewropa) (2017) mill-Kummissarju għad-Drittijiet tal-Bniedem tal-Kunsill tal-Ewropa, – wara li kkunsidra r-Rapport tal-Kummissarju għad-Drittijiet tal-Bniedem tal-Kunsill tal-Ewropa wara ż-żjara tagħha fl-Ungerija bejn l-4 u t-8 ta' Frar 2019, – - wara li kkunsidra r-riżoluzzjoni tal-Assemblea Parlamentari tal-Kunsill tal-Ewropa 2299 (2019) dwar il-politiki u l-prattika tal-pushback fil-membri tal-Kunsill tal-Ewropa, – wara li kkunsidra r-rapporti mill-NGOs nazzjonali, Ewropej u internazzjonali, kif ukoll ir-rapporti mill-Kummissarju għad-Drittijiet tal-Bniedem tal-Kunsill tal-Ewropa, – wara li kkunsidra l-ħidma mwettqa mill-Aġenzija tal-Unjoni Ewropea għad-Drittijiet Fundamentali (FRA), il-Kunsill tal-Ewropa u l-Kummissjoni ta' Venezja, – wara li kkunsidra l-ġurisprudenza tal-Qorti tal-Ġustizzja tal-Unjoni Ewropea u tal-QEDB, – wara li kkunsidra l-Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa u l-vjolenza domestika, li nfetħet għall-iffirmar f'Istanbul fil-11 ta' Mejju 2011 ("Il-Konvenzjoni ta' Istanbul"), - wara li kkunsidra r-rizoluzzjoni tat-28 ta' Novembru 2019 dwar l-adeżjoni tal-UE għall-Konvenzjoni ta' Istanbul u l-miżuri l-oħra biex tiġi miġġielda l-vjolenza abbażi tal-ġeneru, – wara li kkunsidra l-ħidma tal-Kumitat għal-Libertajiet Ċivili, il-Ġustizzja u l-Intern, tal-Kumitat għall-Affarijiet Kostituzzjonali, tal-Kumitat għad-Drittijiet tan-Nisa u l-Ugwaljanza bejn is-Sessi u tal-Kumitat għall-Petizzjonijiet, – wara li kkunsidra r-Rapport Annwali tal-Kummissjoni tal-2018 dwar l-applikazzjoni tal-Karta tad-Drittijiet Fundamentali tal-UE, – wara li kkunsidra r-Rapporti tal-FRA dwar id-Drittijiet Fundamentali tal-2018 u l-2019, – wara li kkunsidra d-dokument tal-FRA "Civil society space: views of organisations" (Spazju tas-soċjetà ċivili: il-fehmiet tal-organizzazzjonijiet) kif ukoll ir-rapport tal-FRA "Challenges facing civil society organisations working on human rights in the EU" (L-isfidi li qed jiffaċċjaw l-organizzazzjonijiet tas-soċjetà ċivili li jaħdmu fuq id-drittijiet tal-bniedem fl-UE), – wara li kkunsidra l-Artikolu 54 tar-Regoli ta' Proċedura tiegħu, – wara li kkunsidra l-opinjonijiet tal-Kumitat għall-Affarijiet Kostituzzjonali u tal-Kumitat għall-Petizzjonijiet, – wara li kkunsidra l-pożizzjoni fil-forma ta' emendi tal-Kumitat għad-Drittijiet tan-Nisa u l-Ugwaljanza bejn is-Sessi, – wara li kkunsidra r-rapport tal-Kumitat għal-Libertajiet Ċivili, il-Ġustizzja u l-Intern (A9-0226/2020), A. billi l-UE mhijiex biss unjoni monetarja, iżda wkoll waħda soċjali, kif minqux fil-Konvenzjoni Ewropea dwar id-Drittijiet tal-Bniedem, fil-Karta Soċjali Ewropea u l-Pilastru Ewropew tad-Drittijiet Soċjali; billi l-Artikolu 151 tat-TFUE jirreferi għad-drittijiet soċjali fundamentali bħal dawk stabbiliti fil-Karta Soċjali Ewropea; billi l-UE hija bbażata fuq il-valuri tar-rispett għad-dinjità tal-bniedem, il-libertà, id-demokrazija, l-ugwaljanza, l-istat tad-dritt u r-rispett għad-drittijiet tal-bniedem, inklużi d-drittijiet ta' persuni li jagħmlu parti minn minoranzi, kif stipulati fl-Artikolu 2 tat-TUE u kif riflessi fil-Karta u inkorporati fit-trattati internazzjonali dwar id-drittijiet tal-bniedem; billi l-Karta hija parti mid-dritt primarju tal-UE; billi l-Unjoni għadha ma aderietx mal-KEDB, minkejja l-obbligu tagħha li tagħmel dan skont l-Artikolu 6(2) tat-TUE; B. billi dawn il-valuri huma kondiviżi mill-Istati Membri kollha u għandhom jiġu appoġġati u promossi attivament mill-UE u minn kull Stat Membru b'mod individwali fil-politiki kollha tagħhom, kemm internament kif ukoll esternament b'mod konsistenti; billi r-rispett tal-istat tad-dritt huwa prerekwiżit għall-protezzjoni tad-drittijiet fundamentali, u billi l-Istati Membri għandhom ir-responsabbiltà aħħarija għas-salvagwardja tad-drittijiet tal-bniedem ta' kulħadd; C. billi l-Artikolu 17 TUE jistipula li l-Kummissjoni jeħtiġilha tiżgura l-applikazzjoni tat-Trattati; billi rifjut minn Stat Membru li jirrispetta d-dritt tal-UE, is-separazzjoni tal-poteri, l-indipendenza tal-ġudikatura u l-prevedibbiltà tal-azzjonijiet tal-Istat qed jimmina l-kredibbiltà tal-UE; billi ġudikatura indipendenti, il-libertà ta' espressjoni u tal-informazzjoni u l-pluraliżmu tal-media huma komponenti kruċjali tal-istat tad-dritt; D. billi fis-snin 2018 u 2019 l-UE ffaċċjat sfidi serji u b'diversi aspetti b'rabta mal-protezzjoni tad-drittijiet fundamentali, l-istat tad-dritt u d-demokrazija, li lkoll huma minsuġa f'xulxin; billi l-Ewrobarometru Speċjali tal-Kummissjoni Ewropea ta' Marzu 2019 juri li l-għarfien dwar il-Karta għadu batut; billi skont l-Aġenzija tal-UE għad-Drittijiet Fundamentali, fl-2018 mhux biss instab ksur tad-drittijiet tal-bniedem madwar l-UE, iżda wkoll ir-rifjut tas-sistemi ta' protezzjoni tad-drittijiet tal-bniedem b'mod ġenerali; E. billi hija meħtieġa promozzjoni aħjar tal-Karta, pereżempju permezz ta' kampanji li jippromwovu s-sensibilizzazzjoni, sabiex id-dispożizzjonijiet tagħha jsiru aktar effettivi u tiġi promossa bħala sors pożittiv ta' interpretazzjoni; billi skambju akbar ta' informazzjoni dwar l-esperjenzi u l-approċċi għall-użu tal-Karta bejn l-imħallfin, l-assoċjazzjonijiet tal-avukati u l-amministrazzjonijiet pubbliċi fi ħdan l-Istati Membri, kif ukoll lil hinn mill-fruntieri nazzjonali, inkluż permezz tal-użu, fejn xieraq, ta' strumenti ta' finanzjament eżistenti, bħal dawk previsti fil-Programm dwar il-Ġustizzja, kif ukoll programmi ta' taħriġ immirati għall-professjonisti fil-qasam legali, jista' jkun ta' benefiċċju; F. billi l-korruzzjoni tikkostitwixxi theddida serja għad-demokrazija, għall-istat tad-dritt u għad-drittijiet fundamentali u tagħmel ħsara lill-Istati Membri kollha u lill-UE kollha kemm hi; billi l-implimentazzjoni tal-qafas legali kontra l-korruzzjoni għadha mhijiex indaqs fost l-Istati Membri; G. billi ż-żieda fl-impjiegi prekarji, kif ukoll il-qgħad fost iż-żgħażagħ huma inkwetanti ħafna u jistgħu jwasslu għal impatti negattivi fit-tul fuq id-drittijiet minquxa fl-Artikolu 31 tal-Karta; H. billi d-drittijiet tat-tfal huma minquxa fil-Karta; billi l-aħjar interessi tat-tfal għandhom ikunu kunsiderazzjoni kruċjali fl-azzjonijiet kollha tal-UE u l-prinċipju tal-aħjar interess tat-tfal għandu jkun irrispettat bis-sħiħ fid-deċiżjonijiet kollha ta' leġiżlazzjoni, tal-qrati u tal-gvern f'kull livell; billi l-Istati Membri għandhom jiżguraw id-dritt għall-edukazzjoni għat-tfal kollha fl-UE u jipproteġuhom minn kwalunkwe diskriminazzjoni; I. billi l-vjolenza sessista fil-forom kollha tagħha, inklużi l-fastidju u l-vjolenza fuq il-post tax-xogħol, id-dar u online, hija ksur tad-drittijiet fundamentali li jaffettwa l-livelli kollha tas-soċjetà, irrispettivament mill-età, mill-edukazzjoni, mill-introjtu, mill-pożizzjoni soċjali u mill-pajjiż ta' oriġini jew ta' residenza, u tirrappreżenta ostaklu kbir għall-ugwaljanza bejn in-nisa u l-irġiel; billi sa 11-il Stat Membru ma jipprovdux data dwar in-nisa vittmi ta' omiċidju volontarju mis-sieħeb intimu jew minn membru tal-familja; J. billi l-QEDB stabbiliet li diversi tipi ta' degradazzjoni ambjentali jistgħu jirriżultaw fi ksur tad-drittijiet tal-bniedem, bħad-dritt għall-ħajja, għall-ħajja privata u tal-familja, il-projbizzjoni ta' trattament inuman u degradanti, u t-tgawdija fil-paċi tad-dar; billi l-inġustizzji ambjentali huma regolarment relatati ma' riskji għas-saħħa u konsegwenzi negattivi għall-benesseri, u ċerti komunitajiet u gruppi, inklużi gruppi soċjoekonomikament żvantaġġati, kif ukoll persuni suwed u persuni ta' kulur u minoranzi etniċi, huma affettwati b'mod sproporzjonat minn piżijiet ambjentali; K. billi l-aċċess għall-ġustizzja huwa dritt fundamentali, u l-impunità tirrappreżenta ostaklu sinifikanti għall-irkupru u l-protezzjoni tal-vittmi; L. billi fis-snin riċenti kien hemm rigressjoni fid-drittijiet tan-nisa u l-bniet, fejn xi Stati Membri fittxew li jreġġgħu lura s-saħħa u d-drittijiet sesswali u riproduttivi, bħall-aspetti ta' protezzjoni legali eżistenti għall-aċċess min-nisa għal trattamenti abortivi, inkluża l-introduzzjoni ta' prekundizzjonijiet rigressivi qabel ma jkunu jistgħu jsiru aborti, bħal konsulenza ppreġudikata obbligatorja jew perjodi ta' stennija, in-nuqqas li jiġi żgurat li l-ostakli li jimpedixxu l-aċċess għall-abort fil-prattika jinqerdu, kif ukoll tentattivi sabiex l-abort jiġi pprojbit għalkollox jew jitneħħew il-bażijiet legali eżistenti għall-abort; billi f'uħud mill-Istati Membri kien hemm tentattivi biex jiġu limitati jew ipprojbiti l-edukazzjoni sesswali u l-istudji tal-ġeneru u ssir promozzjoni ta' kampanji kontra l-Konvenzjoni ta' Istanbul li jiċħdu l-eżistenza tal-vjolenza sessista; billi r-rigressjoni fid-drittijiet tan-nisa u l-ugwaljanza bejn il-ġeneri spiss tkun marbuta ma' deterjorament aktar mifrux fis-sitwazzjoni tad-demokrazija, tal-istat tad-dritt u tad-drittijiet fundamentali; M. billi l-każijiet ta' vjolenza ġinekoloġika u ostetrika ġew iddenunzjati dejjem aktar f'diversi Stati Membri; billi d-drittijiet tan-nisa fid-diversità kollha tagħhom huma protetti mit-Trattat, inklużi n-nisa Rom, in-nisa suwed u n-nisa ta' kulur, in-nisa LGBT u n-nisa b'diżabilità; billi n-nisa Rom huma partikolarment affettwati fir-rigward tad-drittijiet tan-nisa u ta' spiss jiffaċċjaw forom aggravati ta' fastidju verbali, fiżiku, psikoloġiku u razzjali f'kuntesti ta' kura tas-saħħa riproduttiva; billi r-Rom esperjenzaw ukoll segregazzjoni etnika fil-faċilitajiet tal-kura tas-saħħa materna, u jitqiegħdu fi kmamar segregati bi kmamar tal-banju u faċilitajiet tal-ikel segregati; billi f'uħud mill-Istati Membri, ir-Rom ġew soġġetti għal prattiki sistematiċi ta' sterilizzazzjoni sfurzata u koerċittiva u ma setgħux jiksbu riparazzjonijiet adegwati, inkluż kumpens, għall-ksur tad-drittijiet tal-bniedem tagħhom li rriżulta; N. billi l-UE kienet xhieda tat-tixrid tar-razziżmu, l-intolleranza, l-estremiżmu, il-ksenofobija, l-iżlamofobija u sentimenti antisemitiċi anti-Rom li saru jitqiesu bħala normali fl-Istati Membri u huma mħaddna minn mexxejja u politiċi madwar l-UE, u dan irawwem klima soċjali li tipprovdi art fertili għar-razziżmu, id-diskriminazzjoni u r-reati ta' mibegħda; billi l-Musulmani, inklużi n-nisa Musulmani, ikomplu jesperjenzaw ostilità u intolleranza mifruxa f'bosta pajjiżi tal-UE; billi fir-rapport tagħha tal-2019, l-Aġenzija tal-UE għad-Drittijiet Fundamentali indikat li f'ħafna pajjiżi seħħew prattiki, politiki u liġijiet istituzzjonali diskriminatorji; billi l-ġlieda kontra t-terroriżmu u l-politiki kontra t-terroriżmu m'għandhomx iwasslu għal diskriminazzjoni ġenerali kontra ċerti komunitajiet; billi f'Diċembru tal-2018 l-FRA ħolqot l-ewwel bażi ta' data ddedikata dwar il-mibegħda anti-Musulmana; billi l-antisemitiżmu jidher li qed jikber, kif muri mir-rapport tal-4 ta' Lulju 2019 mill-Aġenzija tal-UE għad-Drittijiet Fundamentali, fejn bosta Stati Membri rrappurtaw żidiet fir-reati mmotivati mill-antisemitiżmu; billi l-minoranzi etniċi u reliġjużi spiss jiffaċċjaw fastidju verbali, fiżiku, psikoloġiku u razzjali; billi l-iżvilupp tal-edukazzjoni u tat-taħriġ sabiex jitrawwem il-ħsieb kritiku, sabiex jingħataw għodod għall-identifikazzjoni tal-forom kollha ta' diskriminazzjoni u ta' intolleranza u jiġi promoss il-litteriżmu diġitali, huwa kruċjali; O. billi r-rikors akbar mill-istati għal teknoloġija ġdida, bħall-policing predittiv u l-użu ta' rikonoxximent tal-wiċċ, jippreżenta numru ta' riskji b'mod partikolari għall-minoranzi razzjali fl-Ewropa; P. billi hemm rigressjoni serja fid-drittijiet tal-LGBTI, saħansitra sal-punt li ġew introdotti "żoni mingħajr LGBTI" fi Stat Membru wieħed; Q. billi l-UE u l-Istati Membri qasmu kompetenzi fil-qasam tal-akkomodazzjoni; billi huma meħtieġa kemm strateġija nazzjonali kif ukoll strateġija fil-livell tal-UE; billi l-problema ta' persuni mingħajr dar hija sitwazzjoni li ċċaħħad lill-individwi mid-drittijiet tal-bniedem, u minnha nnifisha hija ksur tad-drittijiet tal-bniedem; billi hemm xejra ta' aktar evizzjonijiet u ta' problemi ta' persuni mingħajr dar madwar l-UE; R. billi llum il-ġurnata hemm nuqqas ta' provvista ta' djar bi prezzijiet raġonevoli fl-Ewropa, minkejja d-domanda li dejjem qed tiżdied; billi ħarsiet ġenerali annwali ppubblikati mill-Federazzjoni Ewropea tal-Organizzazzjonijiet Nazzjonali li Jaħdmu mal-Persuni mingħajr Dar (FEANTSA) sabu evidenza ta' żieda fil-problema ta' persuni mingħajr dar kważi fl-UE/fiż-ŻEE kollha; ir-rapport FEANTSA tal-2018 innota li t-tfal qed isiru l-akbar grupp ta' persuni f'postijiet ta' kenn ta' emerġenza b'riżultat ta' deterjorament fil-kundizzjonijiet tal-għajxien ta' familji estremament vulnerabbli; S. billi l-libertà ta' espressjoni u l-libertà u l-pluraliżmu tal-media huma minquxa fl-Artikolu 11 tal-Karta u fl-Artikolu 10 tal-Konvenzjoni Ewropea dwar id-Drittijiet tal-Bniedem (KEDB); billi ġudikatura indipendenti, il-libertà ta' espressjoni u tal-informazzjoni u l-pluraliżmu tal-media huma komponenti kruċjali tal-istat tad-dritt u huma vitali għall-funzjonament demokratiku tal-UE u tal-Istati Membri tagħha; T. billi l-għadd ta' każijiet ta' theddid u ta' attakki kontra l-ġurnalisti żdied madwar l-UE; billi l-OSKE tirrapporta li l-impunità tipprevali billi, pereżempju, anqas minn 15 % tal-każijiet ta' qtil ta' ġurnalisti fir-reġjun tal-OSKE jissolvew (rapport tal-Libertà tal-Media); billi dan huwa deterjorament ċar fir-rigward tal-protezzjoni tal-ġurnalisti, li jimmina l-libertà tal-media u l-libertà ta' espressjoni, u b'hekk iqiegħed id-demokrazija fir-riskju; U. billi r-riżoluzzjoni tal-Parlament dwar il-pluraliżmu tal-media u l-libertà tal-media fl-UE saħqet li l-Istati Membri u l-Kummissjoni għandhom iżommu lura milli jadottaw miżuri mhux meħtieġa jew sproporzjonati li jillimitaw l-aċċess għall-internet u l-eżerċizzju tad-drittijiet fundamentali tal-bniedem, jew li jinvolvu t-teħid ta' kontroll tal-komunikazzjonijiet pubbliċi bl-impożizzjoni arbitrarja ta' stat ta' emerġenza jew għal raġunijiet oħra; billi dawn il-liġijiet kultant jużaw formulazzjoni vaga u impreċiża, u b'hekk iwasslu għal marġni wiesa' ta' diskrezzjoni għall-awtoritajiet tal-infurzar tal-liġi f'dak li għandu x'jaqsam mal-implimentazzjoni, u jżidu r-riskji ta' restrizzjonijiet arbitrarji għad-dritt għal-libertà tal-għaqda paċifika; V. billi fl-2018 u fl-2019 ġie pprovat li xi kumpaniji kbar tal-media soċjali, bi ksur tal-liġi eżistenti dwar il-protezzjoni tad-data, taw lil applikazzjonijiet ta' partijiet terzi aċċess għad-data personali tal-utenti, u li d-data personali kienet qed tiġi abbużata dejjem aktar għat-tbassir u għall-manipulazzjoni tal-imġiba, inkluż għal skopijiet ta' kampanji elettorali; billi fid-dawl tal-iżvilupp kostanti tat-teknoloġija, l-interferenzi fid-drittijiet fundamentali jistgħu jkunu ta' livell serju; billi diversi sistemi ta' informazzjoni jista' jkollhom impatti fuq id-drittijiet fundamentali, bħall-protezzjoni tad-data u każijiet ta' ksur tal-privatezza; W. billi fid-dawl tal-iżvilupp kostanti tat-teknoloġija, l-interferenzi mad-drittijiet fundamentali ma jitbassrux faċilment; billi diversi sistemi ta' informazzjoni jista' jkollhom impatti fuq id-drittijiet fundamentali, bħan-nuqqasijiet fil-protezzjoni tad-data u każijiet ta' ksur tal-privatezza; billi l-interoperabbiltà akbar ta' dawn is-sistemi tista' twassal għal protezzjoni robusta u aktar puntwali taċ-ċittadini tagħna, u b'hekk ta' drittijiethom, speċifikament fil-każijiet ta' tfal neqsin jew ta' traffikar tal-bnedmin jew fl-indirizzar determinat tal-ħasil tal-flus; billi l-kooperazzjoni u l-iskambju ta' informazzjoni bejn aġenziji differenti tal-UE li jaħdmu fuq is-sigurtà huma vitali għall-ġlieda tempestiva u effettiva kontra t-terroriżmu u r-radikalizzazzjoni, iżda anki għall-prevenzjoni taċ-ċiberkriminalità; X. billi l-informaturi u l-ġurnalisti jaqdu rwol essenzjali fi kwalunkwe demokrazija miftuħa u trasparenti; billi l-informaturi u l-ġurnalisti huma strumentali fil-promozzjoni tat-trasparenza, tad-demokrazija u tal-istat tad-dritt, billi jirrapportaw kondotta illegali jew mhux xierqa li timmina l-interess pubbliku bħal atti ta' korruzzjoni, reati kriminali jew kunflitti ta' interess, li jirrappreżentaw theddidiet kontra d-drittijiet u l-libertajiet taċ-ċittadini; billi l-iżvelar tal-informazzjoni u l-ġurnaliżmu huma aspetti fundamentali tal-libertà ta' espressjoni u ta' informazzjoni; billi l-ġurnalisti u atturi oħra fil-media fl-UE jiffaċċjaw attakki, theddid u pressjonijiet multipli minn atturi statali u mhux statali; billi l-protezzjoni adegwata tal-ġurnalisti u tal-informaturi fil-livell tal-UE, f'dak nazzjonali u f'dak internazzjonali, kif ukoll rikonoxximent tar-rwol importanti moqdi mill-ġurnalisti, b'mod partikolari l-ġurnalisti investigattivi, u mill-informaturi fis-soċjetà, huma prerekwiżiti sabiex tiġi żgurata l-effettività ta' rwoli simili; Y. billi l-Artikolu 11 tal-KEDB u l-Artikolu 12 tal-Karta jiddikjaraw li kulħadd għandu d-dritt għal-libertà tal-għaqda paċifika u għal-libertà ta' assoċjazzjoni, inkluż id-dritt li jifforma u jingħaqad ma' trade unions għall-protezzjoni tal-interessi tiegħu; billi fis-soċjetajiet demokratiċi, il-libertà tal-għaqda hija waħda mill-istrumenti li permezz tagħha l-persuni jistgħu jipparteċipaw fid-dibattitu pubbliku u jġibu l-bidla soċjali; Z. billi l-uffiċjali tal-pulizija attivi dejjem jeħtiġilhom ikunu identifikabbli sabiex jippermettu l-investigazzjonijiet ta' eċċessi possibbli tal-użu tal-forza u l-awtoritajiet nazzjonali jeħtiġilhom jiddeterminaw ir-responsabbiltajiet assoċjati; billi l-Istati Membri għandhom livelli limitu differenti għall-użu tal-forza u tal-armi mill-awtoritajiet tal-infurzar tal-liġi għaż-żamma tal-ordni pubbliku; billi diversi Stati Membri adottaw liġijiet li jistgħu jwasslu għal restrizzjonijiet sproporzjonati tad-dritt għal-libertà tal-għaqda paċifika; AA. billi l-ispazju għas-soċjetà ċivili f'ċerti Stati Membri dejjem qed ikompli jiċkien; billi l-Istati Membri huma responsabbli biex jiżguraw li d-drittijiet tal-organizzazzjonijiet tas-soċjetà ċivili u tad-difensuri tad-drittijiet tal-bniedem ma jkunux ristretti, u li jkun hemm stabbilit ambjent leġiżlattiv u regolatorju abilitanti, kif imsaħħaħ fil-konklużjonijiet adottati reċentement mill-Kunsill dwar il-Karta tad-Drittijiet Fundamentali wara Għaxar Snin; is-Sitwazzjoni Attwali u l-Ħidma Futura; billi l-Istati Membri għandhom jappoġġaw ukoll il-ħidma tal-organizzazzjonijiet tas-soċjetà ċivili permezz ta' finanzjament suffiċjenti u jiżguraw li jkun hemm mekkaniżmi għall-kooperazzjoni magħhom li ġġib il-benefiċċji; AB. billi l-kampanji sponsorjati mill-Istat u mhux mill-Istat biex jiskreditaw id-difensuri tad-drittijiet tal-bniedem u tal-organizzazzjonijiet tas-soċjetà ċivili għandhom l-għan li, permezz tal-istrateġiji tagħhom, ireġġgħu lura liġijiet dwar id-drittijiet fundamentali bażiċi; billi dawn il-kampanji spiss ġew imxerrda mill-media tradizzjonali u min-networks soċjali, filwaqt li dawk li jiddefendu lill-migranti u lill-applikanti għall-asil, lill-komunità LGBTI+, lis-sopravissuti ta' vjolenza sessista, lill-persuni ta' twemmin u reliġjon u lil gruppi marġinalizzati oħra jkomplu jiġu kkriminalizzati u stigmatizzati; AC. billi, skont l-IOM, 1 885 persuna fl-2019 u 2 299 persuna fl-2018 huma maħsuba li mietu jew għebu fil-Baħar Mediterran fi triqthom lejn l-Ewropa; billi r-rotta mil-Libja lejn l-Ewropa għadha r-rotta migratorja bl-ogħla għadd ta' mwiet fid-dinja (s'issa fl-2019 – 646 mewt) u kienet ħames darbiet aktar fatali fl-2018 milli fl-2015 b'mod partikolari minħabba tnaqqis fl-attivitajiet tat-tfittxija u s-salvataġġ (SAR) lil hinn mill-kosta Libjana; billi s-salvataġġ tal-ħajjiet huwa att ta' solidarjetà ma' dawk fir-riskju, iżda l-ewwel u qabel kollox huwa obbligu legali kemm skont id-dritt internazzjonali, peress li l-Artikolu 98 tal-Konvenzjoni tan-Nazzjonijiet Uniti dwar id-Dritt tal-Baħar (UNCLOS) – li ġiet irratifikata mill-Istati Membri kollha u mill-Unjoni nnifisha – jirrikjedi li l-Istati jagħtu assistenza lil kwalunkwe persuna f'diffikultà fuq il-baħar, kif ukoll skont id-dritt tal-Unjoni; AD. billi l-kriminalizzazzjoni tas-solidarjetà kompliet tintuża bħala għodda għat-tfixkil tal-ħidma tal-NGOs li jippruvaw isalvaw il-ħajjiet fil-Baħar Mediterran; billi tressqu akkużi kontra individwi b'rabta mal-assistenza li pprovdew lill-migranti u lill-applikanti għall-asil f'diversi pajjiżi tal-UE, fatt li juri t-tendenza inkwetanti ta' kriminalizzazzjoni tal-assistenza umanitarja lill-migranti u lill-applikanti għall-asil; AE. billi l-UE għandha obbligu skont id-dritt tal-UE u d-dritt internazzjonali li tirċievi u tipproċessa l-applikazzjonijiet ta' dawk li jiġu fl-UE u jfittxu asil; billi l-pushbacks jikkostitwixxu ksur tad-dritt tal-UE u tad-dritt internazzjonali u jżommu lill-applikanti għall-asil milli jibbenefikaw minn garanziji legali stabbiliti sew f'tali dritt; billi l-Kummissarju għad-Drittijiet tal-Bniedem tal-Kunsill tal-Ewropa esprimiet tħassib serju dwar rapporti konsistenti ta' pushbacks vjolenti; AF. billi l-migrazzjoni hija parti mill-passat, mill-preżent u mill-futur tal-UE u waħda mill-akbar sfidi ta' żminijietna li għandha implikazzjonijiet ċari għad-drittijiet fundamentali; billi l-applikanti għall-asil għandhom id-dritt u l-possibbiltà li jippreżentaw l-applikazzjonijiet għall-asil tagħhom fil-punti ta' qsim tal-fruntiera meta jidħlu fl-UE; billi kien hemm allegazzjonijiet ta' ksur tad-drittijiet fundamentali tal-migranti u tal-applikanti għall-asil; billi jeħtieġ li l-uffiċjali tal-fruntiera jipprovdu servizzi adegwati lir-rifuġjati, filwaqt li jqisu ċ-ċirkustanzi speċjali tal-persuni vulnerabbli, bħat-tfal, in-nies trawmatizzati u n-nisa tqal; AG. billi, skont l-Aġenzija Ewropea għall-Gwardja tal-Fruntiera u tal-Kosta, fl-2018 in-nisa kienu jirrappreżentaw 18 % mid-dħul illegali kollu fil-fruntieri esterni tal-UE u kważi wieħed minn kull ħames migranti ġew irreġistrati bħala tfal, b'madwar 3 750 minnhom mhux akkumpanjati; billi dawn in-nisa u t-tfal huma partikolarment vulnerabbli għal abbużi tad-drittijiet fundamentali tagħhom, bħat-traffikar tal-bnedmin; billi hemm bżonn li l-Istati Membri jibnu u jsaħħu s-sistemi ta' protezzjoni tat-tfal biex jipprevjenu u jirreaġixxu għall-vjolenza, l-abbuż, in-negliġenza u l-isfruttament tat-tfal; AH. billi l-Istati Membri għandhom jiżguraw li t-tfal migranti u t-tfal rifuġjati jingħataw aċċess għall-edukazzjoni ftit wara li jaslu fit-territorju tal-Unjoni Ewropea; AI. billi l-atti tat-terroriżmu jikkostitwixxu wieħed mill-iktar ksur serju tad-drittijiet fundamentali u l-libertajiet; billi matul l-2018 u l-2019, fl-Unjoni Ewropea seħħew atti ta' glorifikazzjoni tat-terroriżmu u ntwera rispett lejn it-terroristi; billi dawn it-tipi ta' atti jagħtu leġittimità lit-terroriżmu, jheddu d-demokrazija tagħna u jumiljaw lill-vittmi; Drittijiet Ekonomiċi u Soċjali Jirrikonoxxi li l-UE tiżvolġi rwol importanti fil-prevenzjoni tal-faqar u l-esklużjoni soċjali fl-Istati Membri; jisħaq fuq l-importanza li l-UE u l-Istati Membri tagħha jfasslu programmi speċifiċi mmirati biex itemmu l-faqar fost it-tfal, peress li trid tingħata kunsiderazzjoni speċjali lill-impatt partikolarment ħażin tal-faqar fuq l-iżvilupp soċjali, psikoloġiku u fiżiku tat-tfal; u fuq l-implikazzjonijiet għas-saħħa għall-ġenerazzjonijiet futuri tal-adulti; jisħaq fuq il-fatt li t-tfal jinsabu f'riskju sproporzjonat ta' esklużjoni soċjali u ekonomika u li t-tfal qed jesperjenzaw il-ksur tad-drittijiet fundamentali tagħhom minħabba abbuż, vjolenza, sfruttament, faqar, u l-forom kollha ta' esklużjoni soċjali; jisħaq fuq il-fatt li l-faqar minnu nnifsu huwa forma ta' inġustizzja soċjali, li tibbaża ruħha fuq l-inugwaljanzi bejn il-ġeneri, fid-diskriminazzjoni u fil-possibbiltajiet mhux indaqs ta' aċċess għall-oġġetti u għas-servizzi; jistieden lill-Kummissjoni u lill-Kunsill iqisu d-drittijiet fundamentali filwaqt li jagħmlu proposti ta' politika ekonomika u jiżguraw li l-valutazzjonijiet tal-impatt fuq id-drittijiet tal-bniedem jitwettqu flimkien ma' kwalunkwe deċiżjoni dwar l-adozzjoni tagħhom, sabiex jiġi vvalutat kwalunkwe impatt negattiv potenzjali fuq id-drittijiet tal-bniedem; jistieden lill-Istati Membri jiggarantixxu aċċess għall-kura tas-saħħa, għal edukazzjoni ta' kwalità, għall-akkomodazzjoni b'kundizzjonijiet ekwi għal kulħadd; Jisħaq fuq il-fatt li tnaqqis kbir fl-infiq tal-gvern fuq is-servizzi pubbliċi kellu effetti serji fuq l-inugwaljanzi, li impattaw b'mod qawwi n-nisġa soċjali tal-UE f'ħafna Stati Membri u li dan għadu għaddej sal-lum - li jkompli jaggrava l-inugwaljanzi li diġà qed jikbru u jikser id-drittijiet fundamentali - u jaffettwa b'mod partikolari lin-nisa, il-persuni b'diżabilità, l-anzjani, it-tfal, il-migranti, ir-Rom, il-persuni li jivvjaġġaw, il-persuni LGBTI+, u l-persuni fi gruppi żvantaġġati oħrajn; itenni li l-politiki makroekonomiċi jridu jkunu ggwidati mhux biss mit-tkabbir ekonomiku iżda wkoll mill-istandards soċjali, bil-għan li jiġi żgurat li dawk l-aktar vulnerabbli fis-soċjetà jkunu jistgħu jgawdu bis-sħiħ id-drittijiet soċjali, politiċi u ekonomiċi tagħhom; jisħaq fuq il-fatt li l-aċċess u l-opportunitajiet indaqs għal edukazzjoni u impjieg ta' kwalità għandhom rwol kritiku biex jgħinu ħalli tittaffa l-inugwaljanza u sabiex in-nies joħorġu mill-faqar; jirrikonoxxi l-importanza tad-drittijiet tal-ħaddiema, bħal-liv tal-maternità u tal-paternità, li jgħinu biex jipprovdu ambjent stabbli u b'saħħtu għat-tfal; jistieden lill-Istati Membri jadottaw liġijiet li jissalvagwardjaw u jsaħħu dawn id-drittijiet, li jikkontribwixxu għall-istabbiltà soċjali u ekonomika tal-familji; jistieden lill-Istati Membri jiżguraw kundizzjonijiet tax-xogħol xierqa u protezzjoni kontra l-isfruttament ekonomiku u d-diskriminazzjoni, speċjalment għal dawk il-gruppi li huma l-aktar vulnerabbli li jesperjenzaw inugwaljanzi simili, bħaż-żgħażagħ; jistieden lill-Istati Membri jsaħħu l-implimentazzjoni tal-Garanzija għaż-Żgħażagħ; filwaqt li jiżguraw li ż-żgħażagħ kollha jkollhom aċċess għal opportunitajiet ta' impjieg, edukazzjoni u taħriġ ta' kwalità għolja, u li tali offerti jitqassmu b'mod ugwali fost l-Istati Membri u r-reġjuni; jistieden lill-Istati Membri jimplimentaw bis-sħiħ id-Direttiva dwar l-Ugwaljanza fl-Impjiegi, sabiex jiġi żgurat aċċess ugwali għall-opportunitajiet ta' impjieg, irrispettivament mit-twemmin reliġjuż, l-età, id-diżabilità u l-orjentazzjoni sesswali; Jisħaq li l-akkomodazzjoni mhijiex sempliċi komodità, iżda hija neċessità, li jekk ikunu mċaħħda minnha, iċ-ċittadini la jistgħu jieħdu sehem għalkollox fis-soċjetà u lanqas ikollhom aċċess għad-drittijiet fundamentali tagħhom; jinsab imħasseb dwar il-fatt li ż-żgħażagħ b'mod partikolari qed jitpoġġew f'pożizzjoni li ma jistgħux jakkwistaw akkomodazzjoni u jiddeplora l-każijiet ta' diskriminazzjoni mis-sidien u l-politiki li jnaqqsu l-benefiċċji tal-akkomodazzjoni għaż-żgħażagħ; jinsab allarmat li sa terz tal-persuni kollha mingħajr dar fil-biċċa l-kbira tal-Istati Membri tal-UE għandhom bejn 18 u 29 sena; jistieden lill-Kummissjoni u lill-Istati Membri jintegraw ir-rakkomandazzjonijiet magħmula mill-Kummissarju għad-Drittijiet tal-Bniedem tal-Kunsill tal-Ewropa fl-istqarrija tagħha tat-23 ta' Jannar 2020 bit-titlu "The right to affordable housing: Europe's neglected duty (Id-dritt għal akkomodazzjoni affordabbli: id-dmir traskurat tal-Ewropa)", b'mod partikolari r-rakkomandazzjoni li l-Istati Membri kollha għandhom jaċċettaw minnufih li jintrabtu bl-Artikolu 31 tal-Karta Soċjali Ewropea riveduta dwar id-dritt għal akkomodazzjoni; jistieden lill-Istati Membri jpoġġu d-dritt għal akkomodazzjoni adegwata għaċ-ċittadini fost il-prijoritajiet tal-politiki soċjali tagħhom u jżidu l-investiment f'akkomodazzjoni soċjali u affordabbli bil-għan li jiġi miġġieled il-piż eċċessiv tal-kost tal-abitazzjoni, b'mod partikolari biex jiġu protetti l-gruppi żvantaġġati u vulnerabbli; jistieden lill-Kummissjoni tinvestiga kif xieraq id-diskriminazzjoni fl-aċċess għall-akkomodazzjoni kif ipprojbita mid-Direttiva dwar l-Ugwaljanza Razzjali u tniedi l-proċeduri ta' ksur f'każ ta' ksur; Jenfasizza l-Artikolu 37 tal-Karta, li jafferma li l-miżuri diretti lejn il-kisba ta' livell għoli ta' protezzjoni ambjentali u t-titjib tal-kwalità tal-ambjent iridu jiġu integrati fil-politiki tal-Unjoni; jenfasizza l-ħtieġa urġenti li t-tħassib ambjentali rilevanti jiġi inkluż fil-proċess tat-teħid tad-deċiżjonijiet tal-politiki u l-inizjattivi kollha u jemmen li s-sostenibbiltà trid tkun il-prinċipju gwida għall-politiki makroekonomiċi kollha biex tiġi żgurata t-tranżizzjoni ġusta lejn ekonomija ambjentalment sostenibbli, filwaqt li jiġu protetti u jinħolqu impjiegi sostenibbli; u biex tiġi indirizzata waħda mill-aktar theddidiet sinifikanti li qed tiffaċċja l-umanità; jitlob li jkun hemm implimentazzjoni fl-UE kollha tal-Konvenzjoni ta' Aarhus li torbot id-drittijiet ambjentali mad-drittijiet tal-bniedem; jenfasizza li l-indeboliment tal-ambjent u l-falliment ta' wħud mill-awtoritajiet pubbliċi sabiex jipprovdu informazzjoni dwar riskji ambjentali serji li għalihom ikunu esposti l-individwi, jista' jkollhom konsegwenzi dannużi serji għall-individwi; Ifakkar li skont l-Artikolu 6 tat-TFUE l-kompetenza għall-protezzjoni u t-titjib tas-saħħa tal-bniedem hija tal-Istati Membri tal-UE; Dritt għal trattament ugwali Itenni li n-nisa u l-bniet jeħtiġilhom li jkollhom kontroll fuq ġisimhom u s-sesswalità tagħhom; jistieden lill-Istati Membri kollha jiggarantixxu edukazzjoni komprensiva dwar is-sesswalità, aċċess faċli għan-nisa u għall-bniet għall-ippjanar tal-familja, u l-firxa sħiħa tas-servizzi tas-saħħa sesswali u riproduttiva, inklużi metodi moderni ta' kontraċezzjoni u abort sikur u legali; Jikkundanna r-rigress preżenti, viżibbli u organizzat fil-livell dinji u Ewropew kontra l-ugwaljanza bejn il-ġeneri u d-drittijiet tan-nisa, inklużi d-drittijiet sesswali u riproduttivi; jafferma bil-qawwa li t-tiċħid tas-servizzi tas-saħħa sesswali u riproduttiva u d-drittijiet relatati huwa forma ta' vjolenza fuq in-nisa u l-bniet, u jenfasizza li diversi drabi l-QEDB iddikjarat li l-liġijiet restrittivi dwar l-abort u l-prevenzjoni tal-aċċess legali għall-abort jiksru d-drittijiet tal-bniedem tan-nisa; itenni li r-rifjut min-naħa tal-professjonisti mediċi li jipprovdu l-firxa sħiħa ta' servizzi tas-saħħa riproduttiva u sesswali għal raġunijiet personali ma jridx jikser id-dritt tan-nisa jew tal-bniet li jkollhom aċċess għall-kura riproduttiva; jistieden lill-Kummissjoni tinkludi l-ħtieġa li jiġu rrispettati s-saħħa u d-drittijiet sesswali u riproduttivi fl-Istrateġija tagħha dwar id-Drittijiet Fundamentali; Jikkundanna bis-saħħa l-għadd allarmanti ta' femminiċidji fl-UE, li huwa l-aktar forma estrema ta' vjolenza fuq in-nisa; jiddispjaċih dwar in-nuqqas ta' data disponibbli f'uħud mill-Istati Membri, ħaġa li tirrifletti n-nuqqas ta' rikonoxximent tal-problema; jistieden lill-Kunsill jikkonkludi b'urġenza r-ratifika tal-UE tal-Konvenzjoni ta' Istanbul dwar il-prevenzjoni u l-ġlieda kontra l-vjolenza fuq in-nisa u l-vjolenza domestika, fuq il-bażi ta' adeżjoni wiesgħa, mingħajr ebda limitazzjonijiet; iħeġġeġ lill-Kunsill u lil dawk l-Istati Membri li għadhom ma għamlux dan jikkonkludu r-ratifika tal-Konvenzjoni ta' Istanbul; Jikkundanna bil-qawwa l-forom kollha ta' vjolenza sesswali, ġinekoloġika u ostetrika kontra n-nisa, bħal atti mhux xierqa jew mhux kunsenswali, interventi li jikkawżaw uġigħ mingħajr anestetiku, mutilazzjonijiet ġenitali femminili, abort furzat, sterilizzazzjoni furzata u maternità surrogata furzata; Jikkundanna bil-qawwa s-segregazzjoni etnika tan-nisa Rom fil-faċilitajiet tal-kura tas-saħħa materna; jistieden lill-Istati Membri jipprojbixxu minnufih il-forom kollha ta' segregazzjoni etnika fil-faċilitajiet tas-saħħa, inklużi l-kuntesti tal-kura tas-saħħa materna; jistieden lill-Istati Membri jiżguraw rimedji effettivi u f'waqthom għas-superstiti kollha ta' sterilizzazzjoni sfurzata u koerċittiva, inkluż permezz tal-istabbiliment ta' skemi ta' kumpens effettivi; Jikkundanna r-reati ta' mibegħda u d-diskors ta' mibegħda, kif ukoll id-diskriminazzjoni abbażi ta' kwalunkwe raġuni bħar-razza, il-kulur, l-oriġini etnika jew soċjali, il-lingwa, ir-reliġjon jew it-twemmin, l-opinjoni politika, l-istatus ta' minoranza, id-diżabilità, l-orjentazzjoni sesswali, l-identità tal-ġeneru, l-espressjoni tal-ġeneru jew il-karatteristiċi sesswali; itenni t-tħassib li d-diskors ta' mibegħda online għadu kwistjoni prevalenti u urġenti; iwissi kontra ż-żieda fil-livelli u n-normalizzazzjoni tad-diskors ta' mibegħda u ta' forom differenti ta' razziżmu, bħall-iżlamofobija, l-anti-Żingariżmu, l-antisemitiżmu u kontra l-persuni suwed u persuni ta' kulur f'ħafna Stati Membri, imsaħħa biż-żieda ta' movimenti estremisti u r-retorika tagħhom, u minn rappreżentanti tal-gvern jew mexxejja politiċi f'ċerti Stati Membri, li jużaw diskors ta' mibegħda, billi jxerrdu retorika razzista, ksenofobika u anti-LGBTI; jesprimi t-tħassib tiegħu dwar in-nuqqas ta' rapportar tar-reati ta' mibegħda mill-vittmi minħabba nuqqas ta' salvagwardji u n-nuqqas tal-awtoritajiet li jinvestigaw kif xieraq u sabiex jiksbu l-kundanna għal reati ta' mibegħda fl-Istati Membri; jenfasizza l-ħtieġa li l-vittmi jiġu mħeġġa jirrapportaw każijiet ta' reati ta' mibegħda jew diskriminazzjoni u l-ħtieġa li jingħatawlhom protezzjoni u appoġġ adegwati; ifakkar li l-Istati Membri għandhom jiżguraw li r-reati ta' mibegħda u d-diskors ta' mibegħda jkunu rreġistrati u investigati, u li l-awturi tagħhom ikunu mixlija u pproċessati b'mod effettiv; jistieden lill-Kummissjoni u lill-FRA jkomplu bil-ħidma tagħhom fir-rigward tal-monitoraġġ tar-reati ta' mibegħda u tad-diskors ta' mibegħda fl-Istati Membri, u jirrapportaw b'mod regolari dwar il-każijiet u t-tendenzi; Ifakkar li fl-Unjoni Ewropea kien hemm attakki fuq il-postijiet ta' adorazzjoni Nisranija jew postijiet relatati b'xi mod ieħor mat-twemmin Nisrani, bħal knejjes, ċimiterji, monumenti u statwi; jikkundanna l-attakki kollha fuq l-Insara u jitlob trattament indaqs tal-Insara fl-Ewropa u madwar id-dinja; Ifakkar fl-obbligu għall-istituzzjonijiet u għall-aġenziji tal-UE li jirrispettaw bis-sħiħ fir-rigward taċ-ċittadini kollha, id-dritt għal-libertà tal-ħsieb, tal-kuxjenza u tar-reliġjon, u l-projbizzjoni tad-diskriminazzjoni abbażi tar-reliġjon jew twemmin, inkluż twemmin filosofiku fil-pubbliku u fil-privat; jistieden lill-Istati Membri jipproteġu l-libertà tal-ħsieb, tal-kuxjenza, tar-reliġjon jew tat-twemmin u jimplimentaw b'mod effettiv il-Linji Gwida tal-UE dwar il-promozzjoni u l-protezzjoni tagħhom; Jinsab imħasseb serjament li filwaqt li l-promozzjoni tal-faxxiżmu hija pprojbita f'diversi Stati Membri skont il-liġi nazzjonali tagħhom, il-movimenti neofaxxisti kisbu viżibbiltà fl-użu tagħhom tas-simboli u tar-retorika faxxisti f'xi Stati Membri; jinsab tassew imħasseb dwar n-normalizzazzjoni dejjem akbar tal-faxxiżmu madwar l-UE; iħeġġeġ lill-Istati Membri jimponu projbizzjoni effettiva fuq gruppi neofaxxisti u neo-Nażisti u kwalunkwe fondazzjoni jew għaqda oħra li tfaħħar u tqim in-Nażiżmu u l-faxxiżmu; Jistieden lill-Istati Membri jiżguraw l-implimentazzjoni sħiħa tad-Direttiva dwar l-Ugwaljanza Razzjali bil-għan li jiġġieldu r-razziżmu persistenti kontra l-persuni suwed u l-persuni ta' kulur, it-transfobija, l-anti-Żingariżmu, l-antisemitiżmu u l-iżlamofobija; jikkundanna l-fatt li l-minoranzi razzjali, etniċi, lingwistiċi u reliġjużi jiffaċċjaw razziżmu strutturali, diskriminazzjoni, reati ta' mibegħda u diskors ta' mibegħda, nuqqas ta' aċċess għall-ġustizzja, u inugwaljanzi soċjoekonomiċi sostnuti f'oqsma bħall-akkomodazzjoni, il-kura tas-saħħa, l-impjiegi u l-edukazzjoni, li jeħtieġ li jiġu rikonoxxuti bħala ostakli kbar għat-tgawdija bis-sħiħ tad-drittijiet fundamentali u ostakli importanti għall-inklużjoni u għall-ugwaljanza; Jitlob l-adozzjoni rapida tad-Direttiva dwar it-Trattament Ugwali proposta fl-2008, li għadha qed tistenna approvazzjoni mill-Kunsill, bil-għan li jingħalaq id-distakk ta' protezzjoni attwali fil-qafas legali tal-UE rigward in-nondiskriminazzjoni abbażi tal-età, id-diżabilità, ir-reliġjon jew it-twemmin, jew l-orjentazzjoni sesswali f'oqsma importanti tal-ħajja, bħall-protezzjoni soċjali, l-edukazzjoni u l-aċċess għall-oġġetti u għas-servizzi; jistieden lill-Kummissjoni tiġġieled b'mod attiv is-segregazzjoni u d-diskriminazzjoni, inkluż billi tiftaħ proċeduri ta' ksur biex trawwem l-applikazzjoni effettiva tad-Direttiva Qafas dwar il-ġlieda kontra ċerti forom ta' razziżmu u ta' ksenofobija permezz tal-liġi kriminali; ifakkar li dawn il-miżuri għandhom ikunu akkumpanjati minn strateġiji nazzjonali xierqa dwar l-integrazzjoni; Ifakkar li l-Konvenzjoni tan-NU dwar id-Drittijiet ta' Persuni b'Diżabilità (UNCRPD) għandha l-għan li tiżgura opportunitajiet indaqs, fir-rigward tal-aċċessibbiltà, il-parteċipazzjoni, l-ugwaljanza, l-impjiegi, l-edukazzjoni u t-taħriġ, il-protezzjoni soċjali, is-saħħa, u l-azzjoni esterna tal-UE; jissottolinja li l-persuni b'diżabilitajiet għadhom żvantaġġati u diskriminati rigward l-impjiegi, l-edukazzjoni u l-inklużjoni soċjali; jisħaq, f'dan ir-rigward, fuq l-importanza tal-aċċessibbiltà fl-ispazji pubbliċi, perċentwal minimu għall-impjieg ta' persuni b'diżabilitajiet, garanziji ta' edukazzjoni inklużiva, inkluż l-aċċess għal inizjattivi bħall-Erasmus+, b'attenzjoni partikolari għat-tfal b'diżabilitajiet; Jistieden lill-Istati Membri jiżguraw li tfal jiġu protetti kontra kull forma ta' diskriminazzjoni fil-qasam tal-edukazzjoni; jitlob b'mod partikolari biex tfal li jkollhom diżabilità li tinvolvi problemi ta' żvilupp tal-lingwa, bħal disturb tal-ispettru tal-awtiżmu, jingħataw protezzjoni partikolari meta l-edukazzjoni tagħhom issir f'ambjenti multilingwi, biex jitħallew jistudjaw fil-lingwa materna tagħhom, jekk il-familji jkunu jixtiequ hekk; Libertajiet Jistieden lill-Istati Membri jipproteġu u jiżviluppaw settur tal-media vibranti, indipendenti pluralista u liberu; jikkundanna f'dan ir-rigward kwalunkwe miżura mmirata sabiex toħnoq il-media kritika u xxekkel il-libertà u l-pluraliżmu tal-media, inkluż b'modi sofistikati li ma jwasslux tipikament għal twissija li tiġi ppreżentata lill-Pjattaforma tal-Kunsill tal-Ewropa għall-Protezzjoni tal-Ġurnaliżmu u s-Sikurezza tal-Ġurnalisti; jesprimi tħassib dwar il-ħolqien ta' korpi kkontrollati mill-gvern li jimmaniġġjaw sezzjonijiet kbar tax-xenarju tal-media ta' pajjiż u l-ħtif ta' mezzi tal-media tas-servizz pubbliku biex dawn jaqdu l-interessi partiġjani; ifakkar li fejn is-sjieda tal-media tibqa' kkonċentrata ħafna, kemm jekk f'idejn il-gvern kif ukoll jekk f'idejn privati, din tikkostitwixxi riskju sinifikanti għad-diversità tal-informazzjoni u l-fehmiet rappreżentati fil-kontenut tal-media; ifakkar li l-libertà tal-espressjoni u tal-informazzjoni, inkluża l-libertà tal-espressjoni artistika, u l-libertà tal-media huma fundamentali għad-demokrazija u l-istat tad-dritt u jħeġġeġ lill-Istati Membri jiggarantixxu l-indipendenza tal-awtoritajiet tal-media tagħhom; ifakkar li d-dritt li wieħed ifittex, jirċievi u jagħti informazzjoni u ideat kemm jekk bil-fomm, bil-miktub jew f'forma stampata, fil-forma ta' arti, jew permezz ta' kwalunkwe media oħra, huwa komponent tal-libertà tal-espressjoni artistika; Ifakkar fir-rwol fundamentali tal-ġurnaliżmu investigattiv fl-aġir bħala informatur f'soċjetà demokratika, b'tali mod li jsaħħaħ is-sorveljanza pubblika tal-atturi politiċi, inkluż fil-qasam tal-korruzzjoni; jikkundanna l-persistenza u ż-żieda f'ħafna Stati Membri tal-vjolenza, tat-theddidiet u tal-intimidazzjoni kontra l-ġurnalisti, inkluż fir-rigward tal-iżvelar ta' informazzjoni dwar ksur tad-drittijiet fundamentali, li spiss iwasslu għal awtoċensura u jxekklu d-dritt għal informazzjoni taċ-ċittadini; jitlob li l-Kummissjoni tressaq proposta għal mekkaniżmi b'saħħithom u komprensivi għall-protezzjoni u għat-tisħiħ tal-libertà tal-kelma, tal-libertà tal-media u għat-titjib tal-protezzjoni tal-ġurnalisti, inkluż billi tittejjeb il-garanzija tat-trasparenza tas-sjieda tal-media, tiġi adottata direttiva anti-SLAPP madwar l-UE kollha, jinħoloq fond permanenti tal-UE għall-media indipendenti u għall-ġurnalisti investigattivi u jiġi stabbilit mekkaniżmu ta' reazzjoni rapida għall-ġurnalisti fil-periklu; jistieden lill-Istati Membri jipprevjenu u jippenalizzaw attakki fuq ġurnalisti investigattivi fl-eżerċizzju tal-ħidma tagħhom; Jenfasizza r-rwol partikolarment importanti tal-informaturi biex jiġi salvagwardjat l-interess pubbliku u biex tiġi promossa kultura ta' obbligu ta' rendikont u integrità pubblika kemm fl-istituzzjonijiet pubbliċi kif ukoll f'dawk privati; jistieden lill-Istati Membri jittrasponu bis-sħiħ fil-liġi nazzjonali d-dispożizzjonijiet tad-Direttiva (UE) 2019/1937 bħala kwistjoni ta' urġenza bil-għan li jimmassimizzaw l-effetti tagħha malli tidħol fis-seħħ; iħeġġeġ lill-Istati Membri jikkomplementaw tali miżuri biex jipproteġu wkoll lill-informaturi f'każijiet meta jirrapportaw ksur barra mill-kamp ta' applikazzjoni tad-dritt tal-UE; Jesprimi t-tħassib tiegħu dwar it-theddida li forom differenti ta' propaganda u l-miżinformazzjoni joħolqu għal-libertà tal-kelma u ta' espressjoni u għall-indipendenza tal-media, u l-effetti negattivi li jista' jkollhom fuq il-kwalità tad-dibattitu politiku u fuq il-parteċipazzjoni taċ-ċittadini f'soċjetajiet demokratiċi; jistieden lill-Kummissjoni tippromwovi u tinvesti fit-tisħiħ tal-litteriżmu medjatiku, tappoġġa b'mod attiv il-ġurnaliżmu ta' kwalità, u trawwem il-protezzjoni tad-data u toħloq ekosistema online aktar trasparenti filwaqt li tissalvagwardja l-libertà u l-pluraliżmu tal-media; 23. jisħaq fuq il-fatt li t-tfassil ta' profili politiċi, id-diżinformazzjoni u l-manipulazzjoni tal-informazzjoni jirrappreżentaw theddida għall-valuri demokratiċi tal-UE; jistieden lill-Kummissjoni u lill-Istati Membri jikkontribwixxu għall-iżvilupp tal-edukazzjoni u tat-taħriġ fil-ħsieb kritiku li ċ-ċittadini jistgħu jsawru l-opinjoni tagħhom stess sabiex jiffaċċjaw dawn ir-riskji; Jisħaq fuq il-fatt li l-uffiċjali tal-infurzar tal-liġi jeħtiġilhom jirrispettaw u jipproteġu d-dinjità tal-bniedem u jirrispettaw u josservaw id-drittijiet tal-bniedem tal-persuni kollha waqt li jwettqu dmirijiethom; jisħaq fuq il-fatt li l-kompitu primarju tal-forzi tal-pulizija huwa li jiżguraw is-sikurezza taċ-ċittadini, u li jiżguraw li l-protesti jitwettqu b'mod paċifiku; Jikkundanna l-użu ta' interventi vjolenti u sproporzjonati mill-awtoritajiet tal-infurzar tal-liġi matul dimostrazzjonijiet paċifiċi; jistieden lill-Istati Membri jiżguraw li l-użu tal-forza mill-awtoritajiet tal-infurzar tal-liġi jkun dejjem legali, proporzjonat, neċessarju u l-aħħar għażla, u li jippreserva l-ħajja umana u l-integrità fiżika; jistieden lill-awtoritajiet nazzjonali rilevanti, f'każijiet meta l-użu ta' forza sproporzjonata jkun issuspettat jew ikun ġie allegat, biex jiżguraw investigazzjoni trasparenti, imparzjali, indipendenti u effettiva, u jevitaw l-impunità; ifakkar li l-aġenziji tal-infurzar tal-liġi huma totalment responsabbli għat-twettiq ta' dmirijiethom u għall-konformità tagħhom mal-oqfsa legali u operazzjonali rilevanti; Jikkundanna bil-qawwa ż-żieda fir-restrizzjonijiet fuq il-libertà tal-għaqda, inkluż matul il-perjodi tal-elezzjonijiet; jistieden lill-Istati Membri jibqgħu lura milli jadottaw liġijiet restrittivi rigward il-libertà tal-għaqda u jħeġġeġ lill-UE u lill-Istati Membri tagħha biex jieħdu aktar passi biex jissalvagwardjaw u jipproteġu l-libertà tal-għaqda, bħala dritt fundamentali u bħala prinċipji bażiċi tal-proċessi demokratiċi; jistieden lill-Kummissjoni tieħu rwol attiv fil-promozzjoni ta' dawn id-drittijiet f'konformità mal-istandards internazzjonali tad-drittijiet tal-bniedem; Ifakkar fir-rwol essenzjali li s-soċjetà ċivili tiżvolġi fil-livelli lokali, reġjonali u nazzjonali, fil-livell tal-UE u fil-livell internazzjonali, biex tirrappreżenta l-interess taċ-ċittadini; fit-tisħiħ tal-ilħna ta' dawk il-minoranzi li mhumiex rappreżentati kif suppost; u fid-difiża u l-promozzjoni tal-prinċipji minquxa fl-Artikolu 2 tat-TUE; jisħaq fuq il-ħtieġa li jiġi żgurat ambjent abilitanti għall-organizzazzjonijiet tas-soċjetà ċivili, fejn dawn ikunu jistgħu joperaw ħielsa minn attakki u mingħajr restrizzjonijiet żejda jew arbitrarji; Huwa mħasseb sewwa dwar l-ispazju dejjem aktar jiċkien għas-soċjetà ċivili indipendenti f'uħud mill-Istati Membri, b'mod partikolari għall-organizzazzjonijiet tad-drittijiet tan-nisa, l-organizzazzjonijiet LGBTI u għad-difensuri tad-drittijiet tal-bniedem, inklużi piżijiet amministrattivi mhux raġonevoli, tnaqqis fl-appoġġ finanzjarju biex iwettqu attivitajiet ta' promozzjoni, kif ukoll restrizzjonijiet fuq il-libertà tal-għaqda u ta' organizzazzjoni; jikkundanna r-restrizzjonijiet fl-aċċess għall-finanzjament tal-organizzazzjonijiet tas-soċjetà ċivili li, f'xi Stati Membri, għandhom aspett aktar sistematiku fil-forma ta' tibdiliet legali u politiċi u qed jaffettwaw serjament il-ħidma u l-locus standi tagħhom; jistieden lill-Kummissjoni Ewropea u lill-Kunsill iżidu l-appoġġ mill-UE għall-organizzazzjonijiet tas-soċjetà ċivili li jiddefendu l-valuri tal-Artikolu 2 tat-TUE fl-Unjoni Ewropea permezz tal-Programm Drittijiet u Valuri, li l-finanzjament tiegħu għandu jkun sinifikanti, kif mitlub mill-Parlament Ewropew; Jinsisti li monitoraġġ u analiżi regolari u komprensivi huma kruċjali biex jiġu mifhuma l-isfidi li tiffaċċja s-soċjetà ċivili madwar l-Ewropa; jistieden lill-Kummissjoni Ewropea tinkludi l-indikaturi rilevanti relatati mal-ispazju ċiviku, mal-libertà tal-kelma u mal-libertà ta' assoċjazzjoni fir-rapport annwali tagħha dwar l-istat tad-dritt, tipproponi pjan ta' azzjoni għall-protezzjoni u għall-promozzjoni tas-soċjetà ċivili, inkluża l-adozzjoni ta' Linji Gwida għall-promozzjoni tal-libertà tal-kelma, tal-libertà ta' assoċjazzjoni u tal-libertà tal-għaqda paċifika kif ukoll il-protezzjoni tad-difensuri tad-drittijiet tal-bniedem f'riskju u tistabbilixxi fond ta' emerġenza għall-protezzjoni tagħhom; jilqa' l-proposta għal reviżjoni tar-Regolament tal-Kunsill (KE) Nru 168/2007 tal-15 ta' Frar 2007 li jistabbilixxi Aġenzija tal-Unjoni Ewropea għad-Drittijiet Fundamentali u jisħaq fuq il-ħtieġa li jissaħħaħ u jitkabbar il-mandat tagħha wara valutazzjoni tal-impatt bir-reqqa; iħeġġeġ lill-Kummissjoni, lill-Kunsill u lill-Parlament Ewropew sabiex fit-tfassil ta' politika, jużaw b'mod sistematiku d-data prodotta mill-FRA; Jirrikonoxxi l-kwistjonijiet serji li jistgħu jirriżultaw fi ħdan komunitajiet Ewroxettiċi prevalenti, b'mod partikolari dawk li jkunu assoċjati ma' fehmiet politiċi vjolenti, u jħeġġeġ lill-UE u lill-Istati Membri jinkoraġġixxu l-parteċipazzjoni attiva taċ-ċittadini tal-UE fi kwistjonijiet li jikkonċernaw l-UE, b'mod partikolari fost iż-żgħażagħ, sabiex l-opinjonijiet tagħhom jitwasslu permezz ta' kanali demokratiċi; Jenfasizza r-rwoli importanti li l-edukazzjoni ċivika u d-djalogu interkulturali jiżvolġu fit-titjib tal-fehim taċ-ċittadini tal-UE tal-parteċipazzjoni politika tagħhom; iħeġġeġ l-edukazzjoni taċ-ċittadini tal-UE dwar drittijiethom; Jinnota li tekniki ġodda għall-ġbir u l-ipproċessar ta' data personali għal raġunijiet ta' tbassir u ta' manipulazzjoni tal-imġiba qed ikollhom impatt dejjem akbar fuq id-drittijiet fundamentali ta' biljuni ta' persuni fl-UE u madwar id-dinja, b'mod partikolari fuq id-drittijiet għall-privatezza, għall-protezzjoni tad-data, għall-informazzjoni u għal-libertà u l-pluraliżmu tal-media; f'dan ir-rigward, iħeġġeġ lill-atturi privati u lill-awtoritajiet kompetenti jiżguraw l-applikazzjoni sħiħa tal-liġi tal-UE dwar il-protezzjoni tad-data u l-liġi dwar il-privatezza, u jiżguraw li l-individwi jifhmu meta u kif id-data personali tagħhom tiġi pproċessata u għal liema skopijiet, u kif jistgħu joġġezzjonaw għall-ipproċessar tad-data u jressqu lmenti, bil-għan li jiġi protett id-dritt tagħhom għall-protezzjoni tad-data personali u għall-privatezza; Jistieden lill-Kummissjoni Ewropea tniedi proċeduri ta' ksur kontra l-Istati Membri li l-liġijiet tagħhom li jimplimentaw id-Direttiva invalidata dwar iż-Żamma tad-Data ma tħassrux biex jinġiebu konformi mal-ġurisprudenza tal-QĠUE; Jenfasizza l-perikli potenzjali għal-libertajiet fundamentali u għas-sigurtà fir-rigward tal-użu ta' teknoloġiji ġodda, speċjalment sistemi tal-intelliġenza artifiċjali (IA), inklużi r-riskji relatati mad-dritt ta' protezzjoni tad-data personali u ta' privatezza, tħassib bijoetiku relatat mal-użu tal-IA fil-kura tas-saħħa u d-diskriminazzjoni u l-preġudizzji potenzjali diretti u indiretti, li potenzjalment jaggravaw il-preġudizzju u l-marġinalizzazzjoni u l-firxa tad-diżinformazzjoni; jirrimarka li l-preġudizzji fis-settijiet tad-data, u fit-tfassil u t-tħaddim ta' dawn is-sistemi, jistgħu jwasslu għal riżultati preġudikati, partikolarment meta jintużaw mill-awtoritajiet tal-infurzar tal-liġi, li jistgħu jwasslu biex dawn is-sistemi jirriproduċu preġudizzji soċjali, personali u oħrajn eżistenti, u jistgħu jirriżultaw f'diskriminazzjoni bbażata fuq aspetti soċjali, ekonomiċi, etniċi, razzjali, ta' orjentazzjoni sesswali, ta' ġeneru, ta' diżabilità jew fatturi oħra; jenfasizza li huma meħtieġa aktar salvagwardji biex jiġu żgurati l-privatezza u l-protezzjoni tad-data fid-dawl tal-iżvilupp ta' teknoloġiji ġodda, u li kwalunkwe implikazzjoni għad-drittijiet fundamentali trid tiġi kkunsidrata; jistieden lill-istituzzjonijiet tal-UE u lill-Istati Membri jindirizzaw id-"distakk diġitali" emerġenti, b'mod partikolari fl-oqsma tal-amministrazzjoni pubblika u tas-servizzi pubbliċi; jisħaq fuq il-fatt li l-anzjani, flimkien ma' dawk li huma soċjoekonomikament żvantaġġati, huma wieħed mill-aktar gruppi affettwati mid-"distakk diġitali"; jisħaq fuq il-fatt li l-approċċ għall-IA għandu jkun "iffokat fuq il-bniedem" u għandu jiġi żgurat li l-valuri umani jkunu ċentrali għall-mod kif jiġu żviluppati, jitnedew, jintużaw u jiġu ssorveljati s-sistemi tal-IA, billi jiġi żgurat ir-rispett għad-drittijiet fundamentali stabbiliti fit-Trattati u fil-Karta; jistieden lill-Kummissjoni tressaq il-proposti leġiżlattivi għal approċċ Ewropew koordinat għall-IA, fuq il-bażi ta' Linji gwida dwar l-etika għall-IA affidabbli mħejjija mill-Grupp ta' Esperti ta' Livell Għoli tal-Kummissjoni dwar l-IA (HLEG dwar l-IA); Jilqa' l-inizjattiva u l-azzjonijiet li għandhom l-għan li jsaħħu l-kooperazzjoni fis-sigurtà bejn l-Istati Membri u li jistabbilixxu rispons effettiv tal-UE għat-terroriżmu u għat-theddidiet għas-sigurtà fl-Unjoni Ewropea; iħeġġeġ lill-Istati Membri jikkooperaw bis-sħiħ ma' xulxin, u biex itejbu l-iskambju ta' informazzjoni bejniethom u mal-aġenziji tal-Ġustizzja u tal-Affarijiet Interni tal-UE; jenfasizza l-importanza li jiġu rispettati d-drittijiet fundamentali fil-ġlieda kontra t-terroriżmu; jisħaq fuq l-importanza li l-mekkaniżmi ta' sorveljanza fil-qasam tas-servizzi tal-intelligence għandhom ikunu allinjati mal-Karta u mal-KEDB; jistieden lill-istituzzjonijiet ikkonċernati jipprovdu salvagwardji biex tkun evitata kwalunkwe forma ta' vittimizzazzjoni sussegwenti li tkun ġejja minn umiljazzjoni u attakki fuq l-immaġni tal-vittmi li jkunu ġejjin minn setturi soċjali relatati mal-awtur tal-attakki; Jenfasizza li l-leġiżlazzjoni kontra d-diskriminazzjoni għadha komponent importanti ta' kwalunkwe strateġija biex tiġi evitata r-radikalizzazzjoni u jkunu jistgħu jiġu deradikalizzati dawk li diġà jkunu membri ta' organizzazzjonijiet estremisti; itenni li l-Istati Membri, bl-appoġġ kontinwu mill-Kummissjoni, jeħtiġilhom itejbu l-isforzi tagħhom biex jipprevjenu r-radikalizzazzjoni u l-estremiżmu vjolenti billi jippromwovu l-valuri Ewropej, it-tolleranza u l-komunità; Drittijiet fundamentali tal-migranti, tal-applikanti għall-asil u r-rifuġjati Jistieden lill-Istati Membri jimplimentaw ir-Rakkomandazzjoni tal-Kummissarju għad-Drittijiet tal-Bniedem tal-Kunsill tal-Ewropa ta' Ġunju 2019 bit-titlu "Lives saved. Drittijiet protetti. Nagħlqu d-distakk ta' protezzjoni għar-rifuġjati u l-migranti fil-Mediterran); itenni li l-perkorsi sikuri u legali għall-migrazzjoni huma l-aħjar mod kif jiġi evitat it-telf ta' ħajjiet; iħeġġeġ lill-Istati Membri jintensifikaw il-miżuri ta' risistemazzjoni, jistabbilixxu kurituri umanitarji lejn l-UE, u jintroduċu l-possibbiltà li japplikaw għal viżi umanitarji għall-applikanti għall-asil; Jisħaq fuq l-importanza tal-ġestjoni rigoruża tal-fruntieri esterni tal-UE; jenfasizza n-neċessità li jiġu indirizzati l-kwistjonijiet umanitarji li jaffettwaw 'il kontroll tal-fruntieri; Jesprimi tħassib serju dwar rapporti konsistenti ta' pushbacks vjolenti minn uffiċjali tal-infurzar tal-liġi f'xi Stati Membri; jistieden lill-Kummissjoni u lill-Istati Membri jinvestigaw il-kwistjoni u jieħdu miżuri effettivi biex jiżguraw li tali politiki u prattiki jiġu eliminati, inkluż billi jiżguraw il-monitoraġġ indipendenti tal-attivitajiet ta' kontroll tal-fruntieri minn istituzzjonijiet nazzjonali eżistenti tad-drittijiet tal-bniedem (istituzzjonijiet tal-Ombudsman, NHRIs, NPMs), appoġġati mill-UE u minn korpi internazzjonali (il-Kummissarju għad-Drittijiet tal-Bniedem tal-Kunsill tal-Ewropa, CPT, ECRI, FRA) u jiżguraw li l-finanzjament tal-UE mhux qed jintuża biex jitwettaq ksur tad-drittijiet fundamentali; jistieden lill-Kummissjoni u lill-Istati Membri jirrispettaw id-dritt internazzjonali u tal-UE, kif ukoll il-Karta biex jipprovdu qafas wiesa' biex jippermettu l-migrazzjoni ordnata u jevitaw milli jġiegħlu lill-migranti jużaw kanali ta' migrazzjoni irregolari; Jikkundanna l-fatt li xi Stati Membri adottaw liġijiet, politiki u prattiki li jxekklu l-protezzjoni effettiva tad-drittijiet tal-bniedem tar-rifuġjati, tal-applikanti għal asil u tal-migranti, fuq l-art u fil-baħar; jistieden lill-Kummissjoni Ewropea u lill-Istati Membri jqiegħdu d-drittijiet tal-bniedem tal-migranti, tal-applikanti għal asil u tar-rifuġjati, kif ukoll il-prinċipju tat-tqassim tar-responsabbiltà, fiċ-ċentru tal-politiki tagħhom dwar il-migrazzjoni u l-asil; Jesprimi tħassib serju dwar is-sitwazzjoni umanitarja fil-hotspots; Jistieden lill-Kummissjoni tipproponi soluzzjoni urġenti biex issolvi l-ksur flagranti tad-drittijiet tal-bniedem fiċ-ċentri ta' akkoljenza għar-rifuġjati u għall-migranti fit-territorju Ewropew; Jisħaq fuq il-fatt li s-salvataġġ tal-ħajjiet huwa obbligu legali skont id-dritt internazzjonali u d-dritt tal-UE; jikkundanna l-intimidazzjoni, l-arresti u l-proċedimenti kriminali mnedija f'xi Stati Membri kontra organizzazzjonijiet tas-soċjetà ċivili u individwi talli jkunu pprovdew assistenza umanitarja lill-migranti, li ħajjithom tinsab f'riskju; jistieden lill-Istati Membri jiżguraw li l-atti ta' assistenza umanitarja ma jiġux kriminalizzati f'konformità mal-Protokoll tan-NU dwar il-Faċilitazzjoni ta' Dħul Klandestin; Jisħaq fuq il-fatt li l-migranti bla dokumenti għandhom ikunu jistgħu jgawdu bis-sħiħ id-drittijiet fundamentali bażiċi tagħhom, irrispettivament mill-istatus legali jew amministrattiv tagħhom; ifakkar li n-nisa u t-tfal jistgħu jsibu lilhom infushom f'pożizzjoni fejn ikunu mġiegħla f'attivitajiet sesswali biex jiksbu protezzjoni jew sostenn bażiku biex jissopravvivu, u li dan spiss ikun dovut għal lakuni fl-assistenza, għal nuqqasijiet fis-sistemi ta' reġistrazzjoni u fil-konformità mal-prinċipju tal-aħjar interessi tat-tfal, għal separazzjoni tal-familja jew għan-nuqqas ta' mezzi sikuri u legali ta' dħul fl-UE; Jenfasizza li t-tfal jirrappreżentaw kważi terz tal-persuni li japplikaw għall-asil u għalhekk huma partikolarment vulnerabbli; jistieden lill-UE u lill-Istati Membri tagħha biex isaħħu l-isforzi tagħhom biex jipprevjenu lil minorenni mhux akkumpanjati milli jisfaw vittmi tat-traffikar u tal-isfruttament sesswali; Iħeġġeġ lill-UE u lill-Istati Membri jiddedikaw biżżejjed riżorsi biex idgħajfu l-mudell ta' negozju tan-networks tat-traffikar u t-traffikanti, li regolarment jixħet lill-aktar gruppi vulnerabbli bħat-tfal u n-nisa f'sitwazzjonijiet li jkunu ta' theddida għal ħajjithom, kif ukoll biex jipproteġu lil ħafna mir-riskju li jaqbdu vjaġġ fuq rotot tal-migrazzjoni perikolużi u mhux ikkontrollati fejn ma jkunux jistgħu jiksbu aċċess għall-proċedura uffiċjali tal-asil; Itenni li d-detenzjoni tal-immigrazzjoni tat-tfal qatt mhi fl-aħjar interess tat-tfal skont id-Dikjarazzjoni ta' New York għar-Rifuġjati u l-Migranti; jistieden lill-UE u lill-Istati Membri jsaħħu l-azzjoni biex itemmu d-detenzjoni ta' tfal, b'mod partikolari fil-kuntest tal-migrazzjoni madwar l-UE, u biex isibu alternattivi bbażati fil-komunitajiet għad-detenzjoni, kif ukoll jagħtu prijorità lill-integrazzjoni, lill-edukazzjoni u lill-appoġġ psikoloġiku; jenfasizza li tfal mhux akkumpanjati huma fuq kollox tfal li huma potenzjalment fil-periklu, u li meta l-Istati Membri u l-Unjoni Ewropea jittrattaw mat-tfal, il-prinċipju ewlieni għandu jkun il-protezzjoni tat-tfal pjuttost milli l-politiki tal-migrazzjoni, u b'hekk jirrispettaw il-prinċipju ewlieni tal-aħjar interessi tat-tfal; L-Istat tad-dritt u l-ġlieda kontra l-korruzzjoni Itenni li l-korruzzjoni tirrappreżenta theddida serja għad-demokrazija, l-istat tad-dritt u t-trattament ugwali taċ-ċittadini kollha; jenfasizza r-rabta bejn il-korruzzjoni u l-ksur tad-drittijiet fundamentali f'għadd ta' oqsma bħall-indipendenza tal-ġudikatura, il-libertà tal-media u l-libertà tal-espressjoni tal-ġurnalisti u tal-informaturi, il-faċilitajiet ta' detenzjoni, l-aċċess għad-drittijiet soċjali, jew it-traffikar ta' bnedmin; Jistieden lill-istituzzjonijiet tal-UE u lill-Istati Membri jiġġieldu l-korruzzjoni b'mod determinat u joħolqu strumenti effettivi għall-prevenzjoni, il-ġlieda u s-sanzjonar tal-korruzzjoni u għall-ġlieda kontra l-frodi, kif ukoll biex jimmonitorjaw b'mod regolari l-użu tal-fondi pubbliċi; jistieden lill-Kummissjoni tissokta minnufih bil-monitoraġġ u r-rappurtar annwali tagħha kontra l-korruzzjoni, b'referenza għall-istituzzjonijiet tal-UE u l-Istati Membri; jistieden lill-Istati Membri kollha jikkonformaw mar-rakkomandazzjonijiet ta' GRECO; Jisħaq fuq il-fatt li l-kriminalità organizzata hija primarjament abilitata mill-korruzzjoni; jikkundanna bil-qawwa ż-żieda fit-traffikar tal-bnedmin u jħeġġeġ lill-Istati Membri u lill-istituzzjonijiet tal-UE jżidu l-kooperazzjoni u jintensifikaw il-ġlieda tagħhom kontra l-kriminalità organizzata; Itenni l-appoġġ tal-Parlament għall-istabbiliment ta' Uffiċċju tal-Prosekutur Pubbliku Ewropew (UPPE) effiċjenti, indipendenti u totalment operattiv biex isaħħaħ il-ġlieda kontra l-frodi fl-Unjoni Ewropea; Jissottolinja li l-istat tad-dritt huwa pedament tad-demokrazija, iżomm is-separazzjoni tas-setgħat, jiżgura l-obbligu ta' rendikont, jikkontribwixxi għall-fiduċja fl-istituzzjonijiet pubbliċi u jiggarantixxi l-prinċipji tal-legalità, taċ-ċertezza tad-dritt, tal-projbizzjoni tal-arbitrarjetà tas-setgħat eżekuttivi, tal-indipendenza ġudizzjarja, tal-imparzjalità, u tal-ugwaljanza quddiem il-liġi; jisħaq fuq il-fatt li l-istat tad-dritt u l-indipendenza ġudizzjarja b'mod partikolari huma kritiċi biex iċ-ċittadini jkunu jistgħu jgawdu d-drittijiet u l-libertajiet fundamentali tagħhom; jindika li skont l-Artikolu 47 tal-Karta, id-dritt fundamentali għal rimedju effettiv jirrikjedi aċċess għal tribunal "indipendenti"; jenfasizza li l-influwenza politika jew il-kontroll tal-ġudikatura u ostakli simili għall-indipendenza tal-imħallfin individwali spiss irriżultaw f'sitwazzjoni fejn il-ġudikatura ma tkunx tista' taqdi r-rwol tagħha ta' verifika indipendenti tal-użu arbitrarju tal-poter mill-fergħat eżekuttivi u leġiżlattivi tal-gvern; jikkundanna l-użu tas-sistema ġudizzjarja għal skopijiet politiċi, li jfittxu li jagħmlu ħsara, jiddeleġittimaw u jsikktu l-kontestazzjoni politika; Ifakkar fir-rabta intrinsika li teżisti bejn l-istat tad-dritt u d-drittijiet fundamentali u l-ħtieġa li jiżdied l-għarfien tal-valuri minquxa fl-Artikolu 2 tat-TUE u fil-Karta billi tiġi pprovduta informazzjoni dwar id-drittijiet taċ-ċittadini; Jikkundanna bil-qawwa l-isforzi tal-gvernijiet ta' xi Stati Membri biex idgħajfu s-separazzjoni tas-setgħat u l-indipendenza tal-ġudikatura; jesprimi t-tħassib qawwi tiegħu, b'mod partikolari, dwar deċiżjonijiet li jixħtu f'dubju l-primat tad-dritt Ewropew u jistieden lill-Kummissjoni tuża l-mezzi disponibbli kollha bil-għan li tieħu azzjoni kontra dawn l-attakki; Jistieden lill-Kummissjoni tindirizza f'waqtu kull ksur tal-Artikolu 2 tat-TUE, b'mod partikolari dak li jaffettwa d-drittijiet fundamentali, fil-qafas taċ-ċiklu mħabbar tagħha ta' rieżami tal-istat tad-dritt; itenni l-ħtieġa kritika għal mekkaniżmu tal-UE dwar id-demokrazija, l-istat tad-dritt u d-drittijiet fundamentali kif propost mill-Parlament, inkluż rieżami annwali indipendenti, ibbażat fuq l-evidenza u nondiskriminatorju li jivvaluta l-konformità tal-Istati Membri kollha mal-Artikolu 2 tat-TUE; jenfasizza li l-ksur tal-Artikolu 2 tat-TUE jimmina l-fiduċja reċiproka fost l-Istati Membri u jagħmel il-kooperazzjoni ġudizzjarja transfruntiera insostenibbli; Jiddispjaċih għan-nuqqas ta' progress fil-proċedimenti kontinwi tal-Artikolu 7 fil-Kunsill minkejja r-rapporti u d-dikjarazzjonijiet mill-Kummissjoni, min-NU, mill-OSKE u mill-Kunsill tal-Ewropa li jindikaw li s-sitwazzjoni fl-Istati Membri kkonċernati ddeterjorat; jistieden lill-Kunsill jqis is-sitwazzjoni tad-drittijiet fundamentali, id-demokrazija u l-istat tad-dritt fis-seduti tiegħu dwar il-proċedura tal-Artikolu 7(1); ifakkar li l-Parlament Ewropew ma jistax jitħalla barra minn dawn is-seduti li għaddejjin bħalissa; Jistieden lill-Kummissjoni u lill-Kunsill jagħmlu użu sħiħ mill-għodod kollha għad-dispożizzjoni tagħhom biex jindirizzaw ir-riskji ta' ksur serju tal-istat tad-dritt u biex ikomplu għaddejjin bil-proċeduri tal-Artikolu 7 li għaddejjin bħalissa; jindika li l-ineffettività tal-azzjoni tal-UE biex tipproteġi dawn id-drittijiet fundamentali tipperikola d-dritt tal-UE sħiħa u d-drittijiet taċ-ċittadini bbażati fuqu, u ddgħajjef il-kredibbiltà tal-UE; Kundizzjonijiet fil-ħabsijiet Jinsab allarmat bil-kundizzjonijiet substandard tal-ħabsijiet f'ċerti Stati Membri; iħeġġeġ lill-Istati Membri jirrispettaw ir-regoli tad-detenzjoni, li jirriżultaw minn strumenti tad-dritt internazzjonali u tal-istandards tal-Kunsill tal-Ewropa; Ifakkar li d-detenzjoni ta' qabel il-proċess hija maħsuba bħala miżura eċċezzjonali, li għandha tintuża biss f'każijiet fejn tkun strettament neċessarja, proporzjonata, għall-iqsar perjodu ta' żmien possibbli, u jiddispjaċih għall-użu żejjed ta' detenzjoni ta' qabel il-proċess minflok l-użu ta' miżuri alternattivi li ma jinvolvux iċ-ċaħda tal-libertà; ifakkar li gruppi vulnerabbli ta' priġunieri bħan-nisa, il-minorenni, il-minoranzi etniċi, il-priġunieri LGBTI, il-priġunieri bi bżonnijiet ta' kura tas-saħħa mentali jew il-priġunieri b'mard serju għandhom ħtiġijiet partikolari, li jridu jiġu kkunsidrati; jistieden lill-Kummissjoni tadotta standards komuni tal-UE dwar il-kundizzjonijiet tal-ħabs biex tipproteġi d-drittijiet tal-priġunieri u tippromwovi l-istandards ta' detenzjoni fil-livell tal-UE; L-adeżjoni tal-UE għall-KEDB Ifakkar fl-obbligu ta' adeżjoni mal-KEDB stabbilit fl-Artikolu 6 tat-TUE; jistieden lill-Kummissjoni tieħu l-passi meħtieġa biex telimina l-ostakli legali li jipprevjenu l-konklużjoni tal-proċess ta' adeżjoni, u biex tippreżenta abbozz ta' ftehim ġdid għall-adeżjoni tal-UE għall-KEDB; jikkunsidra li t-tlestija tiegħu tintroduċi salvagwardji ulterjuri li jipproteġu d-drittijiet fundamentali taċ-ċittadini u tar-residenti tal-UE u tipprovdi mekkaniżmu addizzjonali għall-infurzar tad-drittijiet tal-bniedem, jiġifieri l-possibilità ta' tressiq ta' lment quddiem il-QEDB fir-rigward ta' ksur tad-drittijiet tal-bniedem li jirriżulta minn att min-naħa ta' istituzzjoni tal-UE jew ta' Stat Membru fl-implimentazzjoni tal-liġi tal-UE, li jaqa' fil-mandat tal-KEDB; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-parlamenti nazzjonali.
Extracted from TA-9-2020-0328_MT.docx